title: Deċiżjoni tal-Kunsill (PESK) 2019/1296 tal-31 ta' Lulju 2019 b'appoġġ għat-tisħiħ tas-sigurtà u s-sikurezza bijoloġiċi fl-Ukrajna f'konformità mal-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni ta' armi ta' qerda massiva u l-mezzi ta' twassil tagħhom

text:
                  2.8.2019

                  MT

                  Il-Ġurnal Uffiċjali tal-Unjoni Ewropea

                  L 204/29

         DEĊIŻJONI TAL-KUNSILL (PESK) 2019/1296
         tal-31 ta' Lulju 2019
         b'appoġġ għat-tisħiħ tas-sigurtà u s-sikurezza bijoloġiċi fl-Ukrajna f'konformità mal-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni ta' armi ta' qerda massiva u l-mezzi ta' twassil tagħhom
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-12 ta' Diċembru 2003, il-Kunsill Ewropew adotta l-istrateġija tal-UE kontra l-Proliferazzjoni tal-Armi ta' Qerda Massiva, li l-Kapitolu II tagħha fih lista ta' miżuri biex tiġi miġġielda tali proliferazzjoni. Tali miżuri jenħtieġ li jittieħdu kemm fl-Unjoni kif ukoll f'pajjiżi terzi.

                     (2)

                     L-Unjoni qiegħda timplimenta dik l-istrateġija attivament u qiegħda tagħti effett lill-miżuri elenkati fil-Kapitolu III tagħha, b'mod partikolari billi tagħmel disponibbli riżorsi finanzjarji b'appoġġ għal proġetti speċifiċi mwettqa minn istituzzjonijiet multilaterali, biex b'hekk l-Istati jingħataw assistenza teknika u għarfien espert fir-rigward ta' firxa wiesgħa ta' miżuri ta' nonproliferazzjoni, u billi tippromwovi r-rwol tal-Kunsill tas-Sigurtà tan-Nazzjonijiet Uniti (KSNU).

                     (3)

                     Fit-28 ta' April 2004, il-KSNU adotta r-Riżoluzzjoni 1540 (2004) (“UNSCR 1540 (2004)”), li kienet l-ewwel strument internazzjonali biex jiġu ttrattati b'mod integrat u komprensiv l-armi ta' qerda massiva, il-mezzi ta' twassil tagħhom u l-materjal relatat. L-UNSCR 1540 (2004) stabbilixxiet obbligi vinkolanti għall-Istati kollha, u dawk l-obbligi kellhom l-għan li jimpedixxu u jiskoraġġixxu lill-atturi mhux Statali milli jaċċedu għal tali armi u materjal relatat mal-armi. Il-KSNU ddeċieda wkoll li l-Istati kollha għandhom jieħdu u jinfurzaw miżuri effettivi biex jistabbilixxu kontrolli domestiċi għall-prevenzjoni tal-proliferazzjoni ta' armi nukleari, kimiċi jew bijoloġiċi u l-mezzi ta' twassil tagħhom, inkluż billi jistabbilixxu kontrolli adegwati fuq materjal relatat.

                     (4)

                     Fil-11 ta' Mejju 2017, il-Kunsill adotta d-Deċiżjoni (PESK) 2017/809 (1) b'appoġġ tal-implimentazzjoni tal-UNSCR 1540 (2004). L-implimentazzjoni teknika tal-attivitajiet taħt id-Deċiżjoni (PESK) 2017/809 hija fdata lill-Uffiċċju tan-NU għall-Affarijiet ta' Diżarm (UNODA) f'kooperazzjoni mal-organizzazzjonijiet internazzjonali reġjonali rilevanti, u b'mod partikolari l-Organizzazzjoni għas-Sigurtà u l-Kooperazzjoni fl-Ewropa (OSKE).

                     (5)

                     Fil-11 ta' Lulju 2017, il-Kunsill adotta d-Deċiżjoni (PESK) 2017/1252 (2) b'appoġġ għat-tisħiħ tas-sigurtà u s-sikurezza kimiċi fl-Ukrajna f'konformità mal-implimentazzjoni tal-UNSCR 1540 (2004). L-implimentazzjoni teknika tal-attivitajiet taħt id-Deċiżjoni (PESK) 2017/1252 hija fdata lis-Segretarjat tal-OSKE.

                     (6)

                     L-aderenza universali ma', u l-implimentazzjoni sħiħa ta', il-Konvenzjoni dwar l-Armi Bijoloġiċi u Tossiċi (BTWC) u l-UNSCR 1540 (2004) huma fost il-prijoritajiet prinċipali tal-Ukrajna fil-qasam tan-nonproliferazzjoni ta' armi ta' qerda massiva.

                     (7)

                     Fil-21 ta' Marzu u s-27 ta' Ġunju 2014, l-Unjoni u l-Ukrajna ffirmaw Ftehim ta' Assoċjazzjoni (3) li jipprevedi, inter alia, l-armonizzazzjoni rapida tal-leġislazzjoni nazzjonali tal-Ukrajna mal-leġislazzjoni rilevanti tal-Unjoni, inkluż fir-rigward tat-tneħħija ta' kwalunkwe ostaklu għall-implimentazzjoni komprensiva fl-Ukrajna tal-UNSCR 1540 (2004). Partijiet tal-Ftehim ta' Assoċjazzjoni UE-Ukrajna ġew applikati b'mod proviżorju mill-1 ta' Novembru 2014. Il-Ftehim ta' Assoċjazzjoni UE-Ukrajna daħal fis-seħħ fl-1 ta' Settembru 2017.

                     (8)

                     Skont il-Pjan ta' Azzjoni tal-Gvern Ukren dwar l-implimentazzjoni tal-Ftehim ta' Assoċjazzjoni UE-Ukrajna għas-snin 2018-2020, l-Ukrajna impenjat ruħha għall-iżvilupp u t-titjib tar-regolamenti u l-mekkaniżmi fil-qasam tas-sikurezza u s-sigurtà bijoloġiċi f'konformità mal-obbligi tal-Ukrajna taħt il-BTWC u l-UNSCR 1540 (2004) kif ukoll taħt normi u standards internazzjonali, u b'mod partikolari l-leġislazzjoni rilevanti tal-UE.

                     (9)

                     F'dan il-kuntest, tħejjew tliet proposti ta' proġetti mis-Segretarjat tal-OSKE f'kooperazzjoni mill-qrib mal-awtoritajiet kompetenti fl-Ukrajna bil-ħsieb tat-tisħiħ tas-sikurezza u s-sigurtà bijoloġiċi ġenerali fl-Ukrajna.

                     (10)

                     Jenħtieġ li s-Segretarjat tal-OSKE jiġi fdat bl-implimentazzjoni teknika tal-proġetti li għandhom jitwettqu taħt din id-Deċiżjoni.

                     (11)

                     Il-proġetti jenħtieġ li jiġu implimentati f'konformità mad-dispożizzjonijiet rispettivi tal-Pjan ta' Azzjoni tal-Gvern Ukren dwar l-implimentazzjoni tal-Ftehim ta' Assoċjazzjoni UE-Ukrajna. Jenħtieġ li l-attivitajiet jieħdu kont tal-prattiki tajba rilevanti u t-tagħlimiet meħuda, identifikati matul l-implimentazzjoni tad-Deċiżjoni (PESK) 2017/1252.

                     (12)

                     Jenħtieġ li s-Segretarjat tal-OSKE jiżgura l-kooperazzjoni effiċjenti mal-organizzazzjonijiet u l-korpi internazzjonali rilevanti bħall-Unità ta' Appoġġ għall-Implimentazzjoni tal-BTWC, il-Kumitat tal-KSNU stabbilit skont l-UNSCR 1540 (2004), l-Organizzazzjoni Dinjija għas-Saħħa tal-Annimali (OIE), u s-Sħubija Globali Kontra l-Firxa ta' Armi u Materjal ta' Qerda Massiva. Jenħtieġ ukoll li s-Segretarjat tal-OSKE jiżgura l-komplementarjetà u s-sinerġija ta' proġetti mwettqa taħt din id-Deċiżjoni ma' proġetti u attivitajiet tal-passat u dawk attwali fl-Ukrajna appoġġati minn Stati Membri individwali tal-UE, u ma' programmi oħra sponsorjati mill-Unjoni f'dan il-qasam, inklużi l-Istrument li jikkontribwixxi għall-Istabbiltà u l-Paċi u ċ-Ċentri ta' Eċċellenza tal-UE dwar il-Mitigazzjoni ta' Riskji Kimiċi, Bijoloġiċi, Radjoloġiċi u Nukleari,

               ADOTTA DIN ID-DEĊIŻJONI

            Artikolu 1

               1.   Għall-fini tal-promozzjoni tal-paċi u s-sigurtà, kif ukoll multilateraliżmu effettiv fuq livelli globali u reġjonali, l-Unjoni għandha ssegwi l-objettivi li ġejjin:

                           —

                           it-tisħiħ tas-sikurezza u s-sigurtà bijoloġiċi fl-Ukrajna permezz tat-titjib tal-bażi regolatorja u leġislattiva tal-Ukrajna u s-sistemi tagħha tas-saħħa tal-bnedmin u l-annimali, kif ukoll permezz tas-sensibilizzazzjoni tax-xjenzjati tal-ħajja;

                           —

                           is-sostenn ta' multilateraliżmu effettiv fil-livell reġjonali b'appoġġ għall-azzjoni tal-OSKE biex jissaħħu l-kapaċitajiet tal-awtoritajiet kompetenti fl-Ukrajna fil-qasam tas-sikurezza u s-sigurtà bijoloġiċi f'konformità mal-obbligi taħt l-UNSCR 1540 (2004) u l-BTWC.

               2.   Sabiex jinkisbu l-objettivi msemmija fil-paragrafu 1, l-Unjoni għandha twettaq il-proġetti li ġejjin:

                           —

                           l-armonizzazzjoni tar-regolamenti eżistenti Ukreni dwar il-bijosikurezza u l-bijosigurtà mal-istandards internazzjonali;

                           —

                           l-istabbiliment tas-sostenibbiltà tas-sistema ta' sorveljanza veterinarja fl-Ukrajna għal mard relatat ma' patoġeni speċjalment perikolużi (“mard relatat ma' PSP”);

                           —

                           is-sensibilizzazzjoni, l-edukazzjoni u t-taħriġ għal xjenzati tal-ħajja dwar il-bijosikurezza u l-bijosigurtà.

                     Fl-Anness tinsab deskrizzjoni dettaljata tal-proġetti msemmija hawn fuq.

            Artikolu 2

               1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-“Rappreżentant Għoli”) għandha tkun responsabbli għall-implimentazzjoni ta' din id-Deċiżjoni.

               2.   L-implimentazzjoni teknika tal-proġetti msemmija fl-Artikolu 1(2) għandha titwettaq mis-Segretarjat tal-OSKE. Huwa għandu jwettaq dan il-kompitu taħt il-kontroll tar-Rappreżentant Għoli. Għal dan il-għan, ir-Rappreżentant Għoli għandha tidħol fl-arranġamenti meħtieġa mas-Segretarjat tal-OSKE.

            Artikolu 3

               1.   L-ammont ta' referenza finanzjarja għall-implimentazzjoni tal-proġetti msemmija fl-Artikolu 1(2) għandu jkun EUR 1 913 900.

               2.   L-infiq iffinanzjat mill-ammont stabbilit fil-paragrafu 1 għandu jiġi amministrat f'konformità mal-proċeduri u r-regoli applikabbli għall-baġit ġenerali tal-Unjoni.

               3.   Il-Kummissjoni għandha tissorvelja l-ġestjoni korretta tal-infiq imsemmi fil-paragrafu 1. Għal dak il-għan, hija għandha tikkonkludi ftehim ta' finanzjament mas-Segretarjat tal-OSKE. Dak il-ftehim għandu jistipula li s-Segretarjat tal-OSKE għandu jiżgura l-viżibbiltà tal-kontribuzzjoni tal-Unjoni, adegwatament għad-daqs ta' dik il-kontribuzzjoni.

               4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Il-Kummissjoni għandha tinforma lill-Kunsill dwar kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.

            Artikolu 4
            Ir-Rappreżentant Għoli għandha tirrapporta lill-Kunsill dwar l-implimentazzjoni ta' din id-Deċiżjoni, u għandha tagħmel dan abbażi ta' rapporti regolari mħejjija mis-Segretarjat tal-OSKE. Dawk ir-rapporti għandhom jifformaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmija fl-Artikolu 1(2).

            Artikolu 5

               1.   Din id-Deċiżjoni għandha tidħol fis-seħħ fid-data tal-adozzjoni tagħha.

               2.   Din id-Deċiżjoni għandha tiskadi 36 xahar wara l-konklużjoni tal-ftehim ta' finanzjament imsemmi fl-Artikolu 3(3), jew sitt xhur wara d-data tal-adozzjoni tagħha jekk ebda ftehim ta' finanzjament ma jkun ġie konkluż f'dak il-perijodu.

            Magħmul fi Brussell, il-31 ta' Lulju 2019.

                  Għall-Kunsill

                  Il-President

               T. TUPPURAINEN

            (1)  Deċiżjoni tal-Kunsill (PESK) 2017/809 tal-11 ta' Mejju 2017 b'appoġġ għall-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni tal-armi ta' qerda massiva u l-mezzi ta' twassil tagħhom (ĠU L 121, 12.5.2017, p. 39).

            (2)  Deċiżjoni tal-Kunsill (PESK) 2017/1252 tal-11 ta' Lulju 2017 b'appoġġ għat-tisħiħ tas-sigurtà u s-sikurezza kimika fl-Ukrajna f'konformità mal-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in- nonproliferazzjoni ta' armi ta' qerda massiva u l-mezzi ta' kunsinna tagħhom (ĠU L 179, 12.7.2017, p. 8).

            (3)  Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra (ĠU L 161, 29.5.2014, p. 3).

            ANNESS
            Tisħiħ tas-Sikurezza u s-Sigurtà Bijoloġiċi fl-Ukrajna f'konformità mal-UNSCR 1540 (2004)
            1.   Kuntest
            Il-leġislazzjoni Ukrena li tipprojbixxi armi bijoloġiċi hija dettaljata u komprensiva. Madankollu, parti sinifikanti ta' din il-leġislazzjoni u r-regolamentazzjoni hija skaduta u ma tilħaqx in-normi u l-istandards internazzjonali. Għalhekk teħtieġ reviżjoni u aġġornament urġenti biex tiżdied l-armonizzazzjoni mal-istandards dinjija rispettivi.
            M'hemmx liġi qafas dwar il-bijosikurezza u l-bijosigurtà fl-Ukrajna li tiddeskrivi l-istabbiliment ta' sistema ta' bijosikurezza u bijosigurtà u l-funzjonament korrett tagħha (pereżempju, li legalment tidentifika l-korp eżekuttiv ċentrali li jindirizza l-bijosikurezza u l-bijosigurtà u li jwettaq funzjonijiet speċjalizzati u ta' monitoraġġ). Barra minn hekk, attwalment m'hemmx kooperazzjoni komprensiva bejn il-ministeri, l-aġenziji u l-organizzazzjonijiet involuti kollha għall-prevenzjoni u r-rispons għal sitwazzjonijiet ta' emerġenza relatati ma' theddid bijoloġiku.
            Hemm ukoll in-nuqqas ta' mekkaniżmi tal-kontroll mill-istat ta' aderenza mar-rekwiżiti ta' bijosigurtà matul xogħol b'aġenti bijoloġiċi. M'hemmx reġistru ta' atturi ekonomiċi u mhux ekonomiċi li jaħdmu b'aġenti bijoloġiċi perikolużi fit-territorju tal-Ukrajna. Barra minn hekk, dawk l-atturi li jaħdmu b'aġenti bijoloġiċi perikolużi mhumiex obbligati bil-liġi li jkollhom permessi rilevanti. Infatti, it-tneħħija tas-sistema ta' permessi rriżultat f'sitwazzjoni fejn m'hemmx rappurtar u kontroll tal-aderenza mar-rekwiżiti tal-bijosikurezza u l-bijosigurtà f'laboratorji mikrobijoloġiċi, li n-numru reali tagħhom mhux magħruf. Dokument normattiv li rregola l-kontabilità, it-trasport, il-ħżin u t-trasferiment ta' materjali bijoloġiċi perikolużi kien annullat. Id-dokumenti applikabbli ma tantx jagħtu attenzjoni għal aspetti oħra tal-bijosigurtà, bħall-verifika tal-affidabbiltà tal-persunal u l-protezzjoni ta' informazzjoni kunfidenzjali.
            B'kont meħud tal-pass tat-tkabbir tal-produzzjoni agrikola, il-bijoproduzzjoni, it-trasport u r-relazzjonijiet kummerċjali esterni fid-dinja moderna, il-mediċina umana u dik veterinarja jaffaċċaw ħafna problemi li huma speċifikament assoċjati mar-riskju ta' proliferazzjoni ta' materjali bijoloġiċi, b'mod partikolari mard infettiv u parasitiku komuni fost il-bnedmin u l-annimali.
            Illum it-theddid prinċipali relatat mas-sigurtà bijoloġika u alimentari fl-Ukrajna huwa assoċjat mad-deni Afrikan tal-ħnieżer, l-influwenza avjarja, il-marda tal-ilsien u d-dwiefer, u l-patoġeni batteriċi li huma reżistenti għal ħafna mediċini. Hemm riskji fokali naturali ta' tifqigħ tal-antraċe, ir-rabja, id-deni klassiku tal-ħnieżer u t-tularemja. Il-provediment ta' sigurtà bijoloġika u alimentari hija kwistjoni sensittiva li ma tistax tiġi solvuta mingħajr l-involviment ta' mezzi affidabbli ta' monitoraġġ, previżjoni u dijanjosi bikrija ta' infezzjonijiet emerġenti u ekonomikament sinifikanti tal-annimali, inklużi infezzjonijiet żoonotiċi. Is-sigurtà bijoloġika u alimentari fl-Ukrajna tista' tiġi indirizzata biss permezz tal-integrazzjoni ta' riċerka bażika fil-ġenetika u l-bijoteknoloġija molekulari fil-mediċina veterinarja u umana u d-dijanjosi.
            Il-persunal tal-maġġoranza tal-laboratorji Ukreni tax-xjenzi tal-ħajja għandu esperjenza fl-ittrattar ta' materjali bijoloġiċi perikolużi. Madankollu, huma rari ħafna fil-laboratorji prinċipji u approċċi moderni tal-bijosigurtà u l-bijosikurezza, tekniki u prattiki moderni, u kodiċijiet ta' kondotta marbuta mal-prattiki moderni. Numru ta' laboratorji tax-xjenzi tal-ħajja għandhom ammonti moderati ta' tagħmir modern, iżda, minħabba n-nuqqas ta' taħriġ operazzjonali dwar tali tagħmir, il-persunal ta' laboratorji ma jużahx jew jużah b'mod mhux adatt. Barra minn hekk, is-sistema eżistenti ta' taħriġ avvanzat għal xi kategoriji ta' xjenzati tal-ħajja ma tkoprix il-kwistjonijiet adatti kollha tal-bijosikurezza u l-bijosigurtà. Dawn il-fatturi kollha jistgħu jirriżultaw fi tnaqqis tal-livell ta' bijosikurezza u bijosigurtà fil-laboratorji fejn jiġu trattati materjali bijoloġiċi perikolużi.
            Bħala riżultat tal-analiżi ta' hawn fuq, tħejjew tliet proġetti mill-OSKE bil-ħsieb tat-tisħiħ tas-sikurezza u s-sigurtà bijoloġiċi ġenerali fl-Ukrajna. Dawn il-proġetti ġew żviluppati f'kooperazzjoni mal-awtoritajiet Ukreni rilevanti. Il-proġetti kollha jiġu implimentati f'konformità mad-dispożizzjonijiet rispettivi tal-Pjan ta' Azzjoni tal-Gvern Ukren dwar l-implimentazzjoni tal-Ftehim ta' Assoċjazzjoni UE-Ukrajna.
            Il-proġetti jiġu implimentati wkoll b'kont meħud tal-prattiki tajba rilevanti u t-tagħlimiet meħuda, identifikati matul l-implimentazzjoni li għaddejja tad-Deċiżjoni (PESK) 2017/1252 b'appoġġ tat-tisħiħ tas-sikurezza u s-sigurtà kimiċi fl-Ukrajna.
            2.   Objettiv
            L-objettiv ġenerali ta' din id-Deċiżjoni hu li tappoġġa l-proġetti tal-OSKE bil-għan tat-tisħiħ tas-sikurezza u s-sigurtà bijoloġiċi fl-Ukrajna f'konformità mal-obbligi tal-Ukrajna taħt il-BTWC u l-UNSCR 1540 (2004), kif ukoll f'konformità mal-Ftehim ta' Assoċjazzjoni UE-Ukrajna.
            3.   Deskrizzjoni tal-proġetti
            3.1.   Armonizzazzjoni tar-regolamenti eżistenti Ukreni dwar il-bijosikurezza u l-bijosigurtà mal-istandards internazzjonali
            3.1.1.   Objettiv tal-proġett

                        —

                        It-titjib tal-bażi leġislattiva u regolatorja tal-Ukrajna dwar is-sikurezza u s-sigurtà bijoloġiċi, f'konformità mal-obbligi taħt l-UNSCR 1540 (2004), jiġifieri l-adozzjoni u l-infurzar ta' liġijiet effettivi adatti li jipprojbixxu kwalunkwe attur mhux Statali milli jimmanifattura, jakkwista, jippossjedi, jiżviluppa, jittrasporta, jittrasferixxi jew juża armi bijoloġiċi u l-mezzi ta' twassil tagħhom, b'mod partikolari għal finijiet terroristiċi.

                  3.1.2.   Deskrizzjoni tal-proġett

                        —

                        Miżuri speċifiċi relatati ma' titjib leġislattiv u regolatorju fil-qasam tal-bijosikurezza u l-bijosigurtà li jeħtieġu implimentazzjoni prijoritarja u li ser jiġu direttament appoġġati minn dan il-proġett jinkludu:

                                    —

                                    L-iżvilupp u l-preżentazzjoni lill-Verkhovna Rada tal-Ukrajna tal-abbozz ta' Liġi tal-Ukrajna dwar il-Bijosikurezza u l-Bijosigurtà;

                                    —

                                    L-iżvilupp u l-adozzjoni ta' riżoluzzjoni tal-Kabinett tal-Ministri tal-Ukrajna dwar ir-regolamentazzjoni ta' kwistjonijiet relatati mal-kontroll ta' konformità mar-rekwiżiti tal-bijosikurezza u l-bijosigurtà f'istituzzjonijiet u stabbilimenti li jaħdmu b'mikroorganiżmi patoġeniċi;

                                    —

                                    L-iżvilupp u l-adozzjoni tal-Kunċett ta' Bijosikurezza u Bijosigurtà, il-pjan ta' azzjoni nazzjonali tal-Ukrajna għar-rispons għal tifqigħ ta' mard perikoluż u speċjalment perikoluż, u l-identifikazzjoni tal-infrastruttura kritika li tiżgura rispons adatt għar-riskji tat-tifqigħ jew għat-tifqigħ ta' mard perikoluż u speċjalment perikoluż;

                                    —

                                    L-introduzzjoni ta' sistema uniformi ta' sikurezza bijoloġika tal-Ukrajna kif ukoll pjanijiet għall-protezzjoni tal-aġenti bijoloġiċi minn tixrid aċċidentali jew b'mod deliberat u għall-ħżin u t-trasportazzjoni korretti u sikuri tagħhom, inkluża s-sigurtà interna;

                                    —

                                    L-organizzazzjoni mill-ġdid tas-sistema tas-saħħa pubblika u l-mediċina veterinarja biex tkun konformi ma' rekwiżiti internazzjonali.

                  3.1.3.   Riżultati mistennija tal-proġett

                        —

                        It-titjib tas-sistema Ukrena tal-bijosikurezza u l-bijosigurtà permezz tat-titjib tal-qafas leġislattiv u regolatorju nazzjonali f'dan il-qasam;

                        —

                        Il-promozzjoni tal-kollaborazzjoni tal-aġenziji differenti responsabbli għall-bijosikurezza u l-bijosigurtà;

                        —

                        L-iżgurar tas-sostenibbiltà tas-sistema Ukrena tal-bijosikurezza u l-bijosigurtà.

                  3.1.4.   Benefiċjarji tal-proġett

                        —

                        Il-Ministeru għas-Saħħa.

                  3.2.   Stabbiliment tas-sostenibbiltà tas-sistema ta' sorveljanza veterinarja fl-Ukrajna għal mard relatat ma' PSP
            3.2.1.   Objettiv tal-proġett

                        —

                        Titjib tal-bijosikurezza u l-bijosigurtà permezz tat-tisħiħ tas-sistemi tas-saħħa tal-bniedem u tal-annimali fl-Ukrajna, f'konformità mal-obbligi taħt l-UNSCR 1540 (2004), b'mod partikolari l-infurzar ta' miżuri effettivi biex jiġu stabbiliti kontrolli domestiċi għall-prevenzjoni tal-proliferazzjoni tal-armi bijoloġiċi u l-mezzi ta' twassil tagħhom, inkluż permezz tal-istabbiliment ta' kontrolli adatti fuq il-materjali relatati.

                  3.2.2.   Deskrizzjoni tal-proġett

                        —

                        L-implimentazzjoni ta' monitoraġġ effettiv tal-mard tal-bniedem u tal-annimali bl-istabbiliment ta' ċentru ta' użu komuni għas-sekwenzjar u l-karatterizzazzjoni ġenetika ta' aġenti magħżula u t-tagħmir tal-istituzzjonijiet parteċipanti b'magni ta' retrotraskrizzjoni-reazzjoni katina ta' polimerasi (RT-PCR);

                        —

                        L-istabbiliment ta' miżuri ta' rispons rapidu f'sitwazzjonijiet ta' emerġenza u l-introduzzjoni ta' dijanjosi rapida ta' mard tal-annimali partikolarment perikoluż bl-iżvilupp ta' għodod dijanostiċi bbażati fuq l-RT-PCR għall-individwazzjoni bbażata fuq il-PCR ta' aġenti magħżula (aġenti tal-influwenza avjarja, il-marda ta' Newcastle, it-tuberkulożi reżistenti għal ħafna mediċini, il-marda tal-infafet fil-ġilda, it-tulamerija, id-deni Afrikan tal-ħnieżer, id-deni klassiku tal-ħnieżer, il-marda tal-ilsien u d-dwiefer, il-bruċellosi, is-salmonelli reżistenti għal ħafna mediċini u l-antraċe) abbażi ta' protokolli interni żviluppati fl-Ukrajna;

                        —

                        L-iżvilupp ta' ħżin sikur ta' patoġeni, inkluż patoġeni żoonotiċi, virali u batteriċi, f'laboratorji u depożitorji bl-iżvilupp ta' dossiers ta' reġistrazzjoni għal “kits” ibbażati fuq l-RT-PCR;

                        —

                        L-istabbiliment ta' politika teknika unifikata fil-qasam tal-valutazzjoni tal-konformità għal-laboratorji tal-ittestjar, l-iżgurar ta' fiduċja nazzjonali u internazzjonali, l-istabbiliment ta' kondizzjonijiet għar-rikonoxximent reċiproku tal-prestazzjoni u t-trasparenza, u l-iżgurar ta' sensibilizzazzjoni u kompetenza fil-qasam tal-protezzjoni bijoloġika;

                        —

                        Il-bini ta' kapaċità fid-dijanjosi molekulari ta' mard relatat ma' PSP.

                  3.2.3.   Riżultati mistennija tal-proġett

                        —

                        It-tisħiħ tal-kapaċità nazzjonali għas-sorveljanza u l-previżjoni fil-mediċina veterinarja;

                        —

                        L-iżvilupp ta' għodod nazzjonali effettivi ta' dijanjosi u sorveljanza, ibbażati fuq l-RT-PCR u strumenti isotermali tal-PCR (R&Ż, validazzjoni u implimentazzjoni fil-laboratorji);

                        —

                        L-implimentazzjoni ta' monitoraġġ effettiv tal-mard tal-annimali (inkluż il-mard żoonotiku);

                        —

                        Il-ħolqien ta' kapaċità umana fid-dijanjosi molekulari ta' mard relatat ma' PSP (taħriġ fil-laboratorju dwar tekniki tal-PCR).

                  3.2.4.   Benefiċjarji tal-proġett

                        —

                        Servizz tal-Istat tal-Ukrajna dwar is-Sikurezza Alimentari u l-Protezzjoni tal-Konsumatur;

                        —

                        Riċevitur ta' assistenza: Ċentru Nazzjonali Xjentifiku “Institute for Experimental and Clinical Veterinary Medicine” (Kharkiv, Ukrajna).

                  3.3.   Sensibilizzazzjoni, edukazzjoni u taħriġ għax-xjenzati tal-ħajja dwar il-bijosikurezza u l-bijosigurtà
            3.3.1.   Objettiv tal-proġett

                        —

                        It-titjib tas-sikurezza u s-sigurtà bijoloġiċi u tal-bijoetika fl-Ukrajna permezz tas-sensibilizzazzjoni tax-xjenzati tal-ħajja fil-qasam tal-bijosikurezza u l-bijosigurtà, f'konformità mal-obbligi taħt l-UNSCR 1540 (2004), inkluż l-infurzar ta' miżuri domestiċi effettivi għall-prevenzjoni tal-proliferazzjoni tal-armi bijoloġiċi u l-mezzi ta' twassil tagħhom.

                  3.3.2   Deskrizzjoni tal-proġett

                        —

                        Il-ħolqien ta' tim ta' ħarrieġa minn istituzzjonijiet differenti tax-xjenzi tal-ħajja Ukreni li ser ikunu jistgħu jxerrdu għarfien modern dwar il-prinċipji tal-bijosikurezza, il-bijosigurtà u l-bijoetika, l-aħjar prattiki tal-laboratorju, u tekniki u metodi għall-ġestjoni tal-bijoriskju fil-laboratorji;

                        —

                        It-titjib tar-riżorsi attwali għal aktar tixrid tal-għarfien u s-sensibilizzazzjoni dwar il-bijosikurezza, il-bijosigurtà u l-bijoetika fost l-għalliema, l-istudenti u r-riċerkaturi fix-xjenzi tal-ħajja u partijiet ikkonċernati rilevanti oħra b'kont sħiħ meħud tal-Proġett P633 taċ-Ċentru tax-Xjenza u t-Teknoloġija fl-Ukrajna, “L-Edukazzjoni u s-sensibilizzazzjoni fl-Ukrajna”;

                        —

                        L-iżgurar tas-sostenibbiltà tal-kapaċitajiet ta' taħriġ wara li jitlesta l-proġett.

                  3.3.3.   Riżultati mistennija tal-proġett

                        —

                        Aktar sensibilizzazzjoni tal-partijiet ikkonċernati lokali u nazzjonali fil-qasam tas-sikurezza u s-sigurtà bijoloġiċi;

                        —

                        Aktar kapaċità tax-xjenzati tal-ħajja biex jittrattaw b'mod sikur materjali bijoloġiċi perikolużi;

                        —

                        Aktar kapaċità tax-xjenzati tal-ħajja Ukreni biex inaqqsu r-riskji ta' użu żbaljat possibbli ta' materjali u tagħmir li jużaw waqt ir-riċerka tagħhom kif ukoll l-użu żbaljat tal-għarfien u r-riżultati tagħhom;

                        —

                        L-istabbiliment ta' tim qawwi ta' ħarrieġa dwar il-bijosikurezza u l-bijosigurtà għax-xjenzati tal-ħajja;

                        —

                        Riżors imtejjeb u sostenibbli għat-tixrid mill-bogħod tal-għarfien dwar il-bijosikurezza, il-bijosigurtà u l-bijoetika.

                  3.4.   Benefiċjarji tal-proġett

                        —

                        Il-Ministeru għas-Saħħa

                  4.   Appoġġ amministrattiv għall-implimentazzjoni tal-proġetti
            Persunal iddedikat fis-Segretarjat tal-OSKE u fl-uffiċċju tal-Koordinatur tal-Proġetti tal-OSKE fl-Ukrajna ser jikkoordina u jiġġestixxi l-implimentazzjoni tal-attivitajiet tal-proġetti stabbiliti fit-Taqsima 3 sabiex jiġi żviluppat aktar il-qafas kollaborattiv bejn is-sħab Ukreni, inkluż permezz tal-iżvilupp ta' proposti ġodda għal proġetti u miżuri nazzjonali rilevanti.
            Il-persunal ta' appoġġ ser iwettaq il-kompiti li ġejjin:

                        —

                        Il-ġestjoni tal-proġetti tul il-passi kollha taċ-ċiklu tal-proġetti;

                        —

                        It-twettiq ta' sorveljanza finanzjarja ta' kuljum tal-proġetti;

                        —

                        L-għoti ta' konsulenza esperta teknika u legali, l-appoġġ għall-għoti ta' kuntratti akbar, l-involviment ma' organizzazzjonijiet internazzjonali oħra, it-twettiq ta' assigurazzjoni tal-kwalità u kontroll tal-kwalità tar-riżultati tanġibbli tal-proġetti approvati, u r-rapportar lill-Unjoni Ewropea.

                  5.   Tul ta' żmien
            It-tul ta' żmien totali tal-proġetti hu stmat li jkun 36 xahar.
            6.   Entità ta' implimentazzjoni teknika
            L-implimentazzjoni teknika ta' din id-Deċiżjoni ser tkun fdata liċ-Ċentru għall-Prevenzjoni ta' Kunflitti tas-Segretarjat tal-OSKE u lill-Koordinatur tal-Proġetti tal-OSKE fl-Ukrajna. L-OSKE ser timplimenta l-attivitajiet taħt din id-Deċiżjoni f'kooperazzjoni ma' organizzazzjonijiet u aġenziji internazzjonali oħra, b'mod partikolari bil-ħsieb li jiġu żgurati sinerġiji effettivi u jiġi evitat xogħol doppju.
            7.   Rappurtar
            Is-Segretarjat tal-OSKE ser iħejji rapporti regolari, kif ukoll rapporti wara li titlesta kull waħda mill-attivitajiet deskritti. Ir-rapporti finali huma mistennija li jiġu ppreżentati lill-Unjoni sa mhux aktar tard minn sitt ġimgħat wara li jitlestew l-attivitajiet rilevanti.
            8.   Kumitat ta' Tmexxija
            Il-Kumitat ta' Tmexxija għal dawn il-proġetti ser ikun magħmul minn rappreżentant tar-Rappreżentant Għoli u rappreżentant tal-entità ta' implimentazzjoni msemmija fit-taqsima 6 ta' dan l-Anness. Il-Kumitat ta' Tmexxija ser jirrevedi regolarment l-implimentazzjoni ta' din id-Deċiżjoni, għall-inqas darba kull 6 xhur, inkluż permezz ta' mezzi ta' komunikazzjoni elettroniċi.
            9.   Spiża totali stmata tal-proġetti u l-kontribuzzjoni finanzjarja tal-Unjoni Ewropea
            L-ispiża totali tal-proġetti hija EUR 1 913 900.


title: Deċiżjoni tal-Kunsill (PESK) 2019/1298 tal-31 ta' Lulju 2019 b'appoġġ għal djalogu u kooperazzjoni bejn l-Afrika, iċ-Ċina u l-Ewropa dwar il-prevenzjoni tad-devjazzjoni ta' armi u munizzjon fl-Afrika

text:
                  2.8.2019

                  MT

                  Il-Ġurnal Uffiċjali tal-Unjoni Ewropea

                  L 204/37

         DEĊIŻJONI TAL-KUNSILL (PESK) 2019/1298
         tal-31 ta' Lulju 2019
         b'appoġġ għal djalogu u kooperazzjoni bejn l-Afrika, iċ-Ċina u l-Ewropa dwar il-prevenzjoni tad-devjazzjoni ta' armi u munizzjon fl-Afrika
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     It-Trattat dwar il-Kummerċ tal-Armi (TKA) daħal fis-seħħ fl-24 ta' Diċembru 2014, u l-Istati Membri kollha huma parti għalih. It-TKA għandu l-għan li jistabbilixxi l-ogħla standards internazzjonali komuni possibbli għar-regolamentazzjoni tal-kummerċ legali ta' armi konvenzjonali u għall-prevenzjoni u l-qerda tal-kummerċ illeċitu ta' armi konvenzjonali u għall-prevenzjoni tad-devjazzjoni tagħhom.

                     (2)

                     Fid-19 ta' Novembru 2018, il-Kunsill adotta l-Istrateġija tal-UE kontra l-Armi tan-Nar, Armi Ħfief u ta' Kalibru Żgħir illeċiti u l-Munizzjon tagħhom “Aktar sigurtà fuq l-armi biex nipproteġu liċ-ċittadini” (l-“Istrateġija”). L-implimentazzjoni sħiħa u effettiva tal-Programm ta' Azzjoni tan-NU tal-2001 għall-prevenzjoni, il-ġlieda u l-qerda tal-kummerċ illeċitu ta' armi ħfief u ta' kalibru żgħir fl-aspetti kollha tiegħu hija l-objettiv ewlieni tal-Istrateġija. Skont l-Istrateġija, l-UE ser tkompli tippromwovi kontroll responsabbli u effettiv tal-esportazzjoni tal-armi u ser tkompli tappoġġa l-universalizzazzjoni u l-implimentazzjoni tat-TKA. L-Istrateġija tipprevedi wkoll li l-UE ser tkompli tappoġġa lill-Unjoni Afrikana u lill-komunitajiet ekonomiċi reġjonali rilevanti fl-isforzi tagħhom kontra l-kummerċ illeċitu ta' armi ħfief u ta' kalibru żgħir u l-munizzjon tagħhom.

                     (3)

                     F'Jannar 2017, it-28 Sessjoni Ordinarji tal-Assemblea tal-Unjoni Afrikana adottat il-“Pjan Direzzjonali Prinċipali ta' Passi Prattiċi tal-Unjoni Afrikana biex Jissikktu l-Pistoli fl-Afrika sas-Sena 2020” fejn l-Istati Membri tal-Unjoni Afrikana impenjaw irwieħhom biex: irażżnu l-influss u ċ-ċirkolazzjoni illegali ta' armi illeċiti; jimpedixxu l-aċċess għall-armi mir-ribelli; u jaqtgħu il-konnessjonijiet mal-fornituri u r-riċevituri ta' armi illeċiti, inkluż l-impożizzjoni ta' projbizzjonijiet, f'konformità mat-TKA.

                     (4)

                     Fil-konklużjonijiet tiegħu dwar Strateġija tal-UE għaċ-Ċina tat-18 ta' Lulju 2016, il-Kunsill appoġġa l-istabbiliment ta' djalogu regolari u sostanzjali tal-UE maċ-Ċina biex ifittxu, flimkien mal-Istati Membri, aktar punti ta' qbil dwar id-diżarm, in-nonproliferazzjoni, il-ġlieda kontra t-terroriżmu, il-migrazzjoni u ċ-ċibersigurtà.

                     (5)

                     Fit-30 ta' Ġunju 2018, it-tielet Konferenza tan-Nazzjonijiet Uniti għar-Rieżami tal-Progress li sar fl-Implimentazzjoni tal-Programm ta' Azzjoni tan-NU kontra l-Armi Ħfief u ta' Kalibru Żgħir illeċiti adottat dokument ta' eżitu li fih l-Istati jġeddu l-impenn tagħhom biex jipprevjenu u jiġġieldu d-devjazzjoni tal-armi ħfief u ta' kalibru żgħir. L-Istati jaffermaw mill-ġdid ir-rieda tagħhom li jwettqu kooperazzjoni internazzjonali u li jsaħħu l-kooperazzjoni reġjonali, permezz ta' koordinazzjoni, konsultazzjoni, skambju ta' informazzjoni u kooperazzjoni operazzjonali mtejba, bl-involviment ta' organizzazzjonijiet reġjonali u subreġjonali rilevanti, kif ukoll awtoritajiet tal-infurzar tal-liġi, tal-kontroll fuq il-fruntiera u tal-liċenzji tal-esportazzjoni u l-importazzjoni. L-Istati jimpenjaw ruħhom ukoll li jiskambjaw u, f'konformità mal-oqfsa legali nazzjonali tal-Istati u mar-rekwiżiti ta' sigurtà, japplikaw l-esperjenzi, it-tagħlimiet meħuda u l-aħjar prattiki relatati mal-kontroll tal-esportazzjoni, tal-importazzjoni u tat-tranżitu ta' armi ħfief u ta' kalibru żgħir, inkluż proċessi ta' ċertifikazzjoni u ċertifikati tal-utenti finali.

                     (6)

                     L-Aġenda 2030 għall-Iżvilupp Sostenibbli tafferma li l-ġlieda kontra l-kummerċ illeċitu ta' armi ħfief u ta' kalibru żgħir hija meħtieġa għall-kisba ta' ħafna għanijiet ta' żvilupp sostenibbli, inkluż dawk relatati mal-paċi, mal-ġustizzja u ma' istituzzjonijiet b'saħħithom, mat-tnaqqis tal-faqar, mat-tkabbir ekonomiku, mas-saħħa, mal-ugwaljanza bejn is-sessi u ma' bliet sikuri. Għalhekk, fl-Għan ta' Żvilupp Sostenibbli 16.4, l-Istati kollha impenjaw ruħhom li jnaqqsu b'mod sinifikanti l-flussi finanzjarji u ta' armi illeċiti.

                     (7)

                     Fis-27 ta' Frar 2012, il-Kunsill adotta d-Deċiżjoni 2012/121/PESK (1), b'appoġġ għall-attivitajiet biex jiġu promossi d-djalogu u l-kooperazzjoni UE-Ċina-Afrika dwar il-kontrolli ta' armi konvenzjonali. Dak il-proġett ġie implimentat b'suċċess minn Saferworld, iżda huma meħtieġa aktar sforzi f'dan il-qasam biex jintlaħqu l-objettivi stipulati f'dik id-Deċiżjoni.

                     (8)

                     Mill-2008, il-Kunsill adotta ħdax-il Deċiżjoni b'appoġġ għas-sensibilizzazzjoni għall-kontroll responsabbli tal-esportazzjoni tal-armi skont it-TKA u l-Pożizzjoni Komuni tal-Kunsill 2008/944/PESK (2), iżda l-involviment maċ-Ċina dwar dan is-suġġett kien limitat,

               ADOTTA DIN ID-DEĊIŻJONI:

            Artikolu 1

               1.   L-għan ta' din id-Deċiżjoni huwa li tikkontribwixxi għall-prevenzjoni u l-ġlieda kontra d-devjazzjoni tal-armi u l-munizzjon fl-Afrika.

               2.   F'konformità mal-paragrafu 1, l-Unjoni għandha tappoġġa l-objettivi li ġejjin:

                           (a)

                           is-sensibilizzazzjoni fost il-partijiet ikkonċernati fl-Afrika, fiċ-Ċina u fl-Unjoni dwar kif il-fluss illeċitu ta' armi, b'mod partikolari l-armi ħfief u ta' kalibru żgħir (SALW) u l-munizzjon tagħhom, għand atturi mhux awtorizzati jikkontribwixxi b'mod sinifikanti biex jiżdiedu l-insikurezza u l-vjolenza f'diversi partijiet tal-Afrika, u b'hekk jiddgħajfu l-koeżjoni soċjali, is-sigurtà pubblika, l-iżvilupp soċjoekonomiku u l-funzjonament effettiv tal-istituzzjonijiet tal-istat;

                           (b)

                           il-promozzjoni tal-obbligu ta' rendikont u tar-responsabbiltà fir-rigward tal-kummerċ legali tal-armi u billi jintwera lill-partijiet ikkonċernati fl-Afrika, fiċ-Ċina u fl-Unjoni kif il-kontroll effettiv tal-esportazzjoni tal-armi jista' jikkontribwixxi biex jittaffa r-riskju tad-devjazzjoni tal-armi lejn is-suq illeċitu.

               3.   Biex jinkisbu dawk l-objettivi, din id-Deċiżjoni għandha tappoġġa l-istabbiliment u l-iżvilupp ta' Grupp ta' Ħidma ta' Esperti nongovernattiv konġunt bejn l-Afrika, iċ-Ċina u l-Ewropa dwar il-kontroll tal-armi konvenzjonali (“ĠĦE”) li l-kompiti ewlenin tiegħu ser ikunu li jżid l-għarfien u l-impenn u li jixpruna l-azzjoni mill-komunitajiet ta' politika fl-Afrika, iċ-Ċina, u l-Unjoni, u li jsaħħaħ il-kooperazzjoni reġjonali u internazzjonali biex tiġi evitata d-devjazzjoni tal-armi u l-munizzjon fl-Afrika.

               4.   L-eżiti mistennija ta' din id-Deċiżjoni huma dawn li ġejjin:

                           (a)

                           fehim aħjar tal-impatt tad-devjazzjoni u l-użu ħażin tal-armi fl-Afrika li jirriżulta minn riċerka konġunta u analiżi orjentata lejn l-azzjoni minn riċerkaturi u akkademiċi mill-Afrika, miċ-Ċina u mill-Unjoni, b'rakkomandazzjonijiet għal proġetti speċifiċi appoġġati miċ-Ċina;

                           (b)

                           żieda fl-għarfien min-naħa tal-partijiet ikkonċernati fl-Afrika, iċ-Ċina u l-Unjoni tar-rwol tal-kontroll effettiv tal-esportazzjoni tal-armi fit-tnaqqis tar-riskju tad-devjazzjoni u l-impatti negattivi ta' armi u munizzjon illeċiti fl-Afrika;

                           (c)

                           żieda fil-kontribut taċ-Ċina għal inizjattivi internazzjonali u reġjonali rilevanti, li jinkludu l-inizjattiva tal-Unjoni Afrikan biex jissikktu l-pistoli fl-Afrika sal-2020 u l-implimentazzjoni tat-TKA;

                           (d)

                           il-kunsiderazzjoni tal-kontroll ta' armi ta' kalibru żgħir fuq l-aġenda tal-Forum dwar il-Kooperazzjoni bejn iċ-Ċina u l-Afrika (FOCAC);

                           (e)

                           il-ħolqien ta' fora ġodda li jlaqqgħu flimkien esperti mill-gvern, is-soċjetà ċivili, in-negozju u l-akkademja mill-Afrika, iċ-Ċina u l-Unjoni, li jgħinu fl-informazzjoni tad-Djalogu Strateġiku ta' Livell Għoli UE-Ċina.

               5.   Il-benefiċjarji diretti tal-proġetti, skont stimi, ser ikunu 500 attur tal-komunitajiet għat-tfassil tal-politika fl-Afrika, iċ-Ċina u l-Unjoni, inkluż organizzazzjonijiet nongovernattivi, gruppi ta' riflessjoni, rappreżentanti tal-industrija, uffiċjali tal-gvern inkarigati mill-kontroll ta' armi konvenzjonali, u membri parlamentari. Il-benefiċjarji indiretti ser ikunu l-popolazzjoni, il-komunitajiet, il-gruppi u l-individwi fl-Afrika li huma milquta ħażin mill-proliferazzjoni tal-armi u l-munizzjon illeċiti fil-kontinent.

               6.   Deskrizzjoni dettaljata tal-proġett tinsab fl-Anness għal din id-Deċiżjoni.

            Artikolu 2

               1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (“RGħ”) għandu jkun responsabbli għall-implimentazzjoni ta' din id-Deċiżjoni.

               2.   L-implimentazzjoni teknika tal-proġett imsemmi fl-Artikolu 1 għandha titwettaq mill-organizzazzjoni nongovernattiva Saferworld.

               3.   Saferworld għandha twettaq il-kompiti tagħha taħt ir-responsabbiltà tar-RGħ. Għal dak il-għan, ir-RGħ għandu jidħol fl-arranġamenti meħtieġa ma' Saferworld.

            Artikolu 3

               1.   L-ammont ta' referenza finanzjarja għall-implimentazzjoni tal-proġett iffinanzjat mill-Unjoni msemmi fl-Artikolu 1 għandu jkun ta' EUR 994 007.

               2.   In-nefqa ffinanzjata mill-ammont ta' referenza stabbilit fil-paragrafu 1 għandha tiġi amministrata f'konformità mal-proċeduri u r-regoli applikabbli għall-baġit tal-Unjoni.

               3.   Il-Kummissjoni għandha tissorvelja l-amministrazzjoni tajba tan-nefqa msemmija fil-paragrafu 1. Għal dak il-għan, hija għandha tikkonkludi l-ftehim finanzjarju neċessarju ma' Saferworld. Il-ftehim ta' finanzjament għandu jipprevedi li Saferworld għandha tiżgura l-viżibbiltà tal-kontribuzzjoni tal-Unjoni, b'mod adatt skont id-daqs tagħha.

               4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.

            Artikolu 4

               1.   Ir-RGħ għandu jirrapporta lill-Kunsill dwar l-implimentazzjoni tad-Deċiżjoni abbażi ta' rapporti regolari kull tliet xhur imħejjija minn Saferworld. Dawk ir-rapporti għandhom jiffurmaw il-bażi għall-evalwazzjoni li għandha titwettaq mill-Kunsill.

               2.   Il-Kummissjoni għandha tirrapporta dwar l-aspetti finanzjarji tal-proġett imsemmi fl-Artikolu 1.

            Artikolu 5

               1.   Din id-Deċiżjoni għandha tidħol fis-seħħ fid-data tal-adozzjoni tagħha.

               2.   Din id-Deċiżjoni għandha tiskadi 36 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3). Madankollu, hija għandha tiskadi sitt xhur wara d-data tad-dħul fis-seħħ tagħha jekk ma jkunx ġie konkluż ftehim f'dak il-perijodu.

            Magħmul fi Brussell, il-31 ta' Lulju 2019.

                  Għall-Kunsill

                  Il-President

               T. TUPPURAINEN

            (1)  Deċiżjoni tal-Kunsill 2012/121/PESK tas-27 ta' Frar 2012 b'appoġġ għall-attivitajiet biex jiġu promossi d-djalogu u l-kooperazzjoni UE-Ċina-Afrika dwar il-kontrolli ta' armi konvenzjonali (ĠU L 54, 28.2.2012, p. 8).

            (2)  Pożizzjoni Komuni tal-Kunsill 2008/944/PESK tat-8 ta' Diċembru 2008 li tiddefinixxi regoli komuni li jirregolaw il-kontroll ta' esportazzjonijiet ta' teknoloġija u tagħmir militari (ĠU L 335, 13.12.2008, p. 99).

            ANNESS
            DJALOGU U KOOPERAZZJONI BEJN L-AFRIKA, IĊ-ĊINA U L-EWROPA DWAR IL-PREVENZJONI TAD-DEVJAZZJONI TA' ARMI U MUNIZZJON FL-AFRIKA
            1.   Deskrizzjoni tal-proġett u tal-attivitajiet
            Il-proġett ser jikkonsisti f'żewġ fażijiet ewlenin, kif spjegat fil-qosor hawn taħt fit-taqsimiet 1.1 dwar l-istabbiliment ta' GĦE u 1.2 dwar il-komunikazzjoni ma' partijiet ikkonċernati fl-Afrika, iċ-Ċina u l-Unjoni li jippromwovu azzjonijiet li għandhom jittieħdu biex tiġi evitata d-devjazzjoni tal-armi u l-munizzjon fl-Afrika.
            1.1.   Fażi 1: L-istabbiliment u l-iżvilupp ta' Grupp ta' Ħidma ta' Esperti konġunt nongovernattiv bejn l-Afrika, iċ-Ċina u l-Ewropa dwar il-prevenzjoni tad-devjazzjoni ta' armi u munizzjon fl-Afrika
            1.1.1.   Objettivi
            L-istabbiliment ta' Grupp ta' Ħidma ta' Esperti konġunt nongovernattiv bejn l-Afrika, iċ-Ċina u l-Ewropa (GĦE) li jlaqqa' flimkien esperti nongovernattivi mill-Afrika, miċ-Ċina u mill-Unjoni li jinvolvu ruħhom fil-komunikazzjoni ma' partijiet ikkonċernati fl-Afrika, fiċ-Ċina u fl-Unjoni u li jappoġġaw djalogu u kooperazzjoni trilaterali dwar il-prevenzjoni tad-devjazzjoni ta' armi u munizzjon fl-Afrika, bil-ħsieb li:

                        (a)

                        jidentifika l-prezz tas-sigurtà, soċjoekonomiku u umanitarju tad-devjazzjoni ta' armi, speċjalment armi ħfief u ta' kalibru żgħir u l-munizzjon tagħhom, fl-Afrika u li juri l-modi kif it-titjib tal-kontroll tat-trasferiment tal-armi, anki fuq in-naħa tal-provvista, jista' jikkontribwixxi biex jitnaqqas ir-riskju tad-devjazzjoni ta' armi f'idejn atturi mhux awtorizzati;

                        (b)

                        iservi ta' għajnuna biex jitnebbaħ id-Djalogu Strateġiku ta' Livell Għoli UE-Ċina, speċjalment dwar il-kooperazzjoni fis-sigurtà u fil-kontroll tal-armi fl-Afrika;

                        (c)

                        jikkondividi informazzjoni, ideat, għarfien espert u riċerka fost il-membri tiegħu u jivvaluta l-effettività tal-politiki u l-inizjattivi attwali;

                        (d)

                        javviċina b'mod attiv lil partijiet ikkonċernati governattivi u jagħmlilhom ir-rakkomandazzjonijiet. Uffiċjali mill-Afrika, miċ-Ċina, mill-Unjoni u mill-Istati Membri ser jiġu mistiedna biex josservaw u jikkontribwixxu għall-ħidma tal-GĦE.

                  1.1.2.   Attivitajiet
            L-attivitajiet li għandhom jiġu appoġġati fl-implimentazzjoni tal-kompiti msemmija fil-Fażi 1 ser jinkludu:

                        (a)

                        it-tfassil u l-iżvilupp minn Saferworld ta' approċċ ta' involviment għas-sħab ewlenin u l-partijiet ikkonċernati fil-gvernijiet, is-settur tan-negozju, organizzazzjonijiet tas-soċjetà ċivili, istituzzjonijiet akkademiċi, aġenziji multilaterali, kif ukoll atturi fil-livell reġjonali u tal-komunità, li ser ikunu kruċjali għas-suċċess u s-sostenibbiltà tal-proġett;

                        (b)

                        abbażi tal-kisbiet ta' proġett tal-Unjoni appoġġat fil-qafas tad-Deċiżjoni 2012/121/PESK: (i) l-organizzazzjoni ta' massimu ta' 20 laqgħa preparatorja u ta' segwitu fl-Afrika, iċ-Ċina u fl-Ewropa biex jiżdied l-għarfien dwar il-proġett, inkluż l-istruttura u l-iskeda ta' żmien, u jiġi żgurat l-appoġġ tal-awtoritajiet rilevanti (ii) l-identifikazzjoni ta' esperti ewlenin fl-Afrika, fiċ-Ċina u fl-Unjoni li ser ikunu involuti fil-GĦE; (iii) l-iżvilupp ta' pjanijiet ta' ħidma dettaljati għall-istabbiliment u l-attivazzjoni tal-GĦE; (iv) l-istabbiliment ta' tim ta' koordinazzjoni tal-proġett; (v) id-delineazzjoni u l-allokazzjoni tar-responsabbiltajiet fost it-tim; u (vi) il-monitoraġġ u l-evalwazzjoni tal-progress fl-implimentazzjoni tal-attivitajiet;

                        (c)

                        il-ħolqien ta' GĦE li jappoġġa djalogu u kooperazzjoni trilaterali. Il-GĦE huwa mistenni li jinkludi disa' esperti tal-kontroll tal-armi ta' kalibru żgħir mill-Afrika, iċ-Ċina u l-Ewropa li għandhom jittieħdu minn gruppi ta' riflessjoni, ċentri ta' riċerka u istituzzjonijiet akkademiċi, li ser jintgħażlu fuq il-bażi tal-interessi, l-għarfien espert u l-kapaċità tagħhom li jinvolvu ruħhom fil-proġett.

                        (d)

                        il-ħolqien ta' sit web tal-GĦE, li ser jaġixxi bħala pjattaforma online għall-interfaċċa pubblika tal-GĦE;

                        (e)

                        tliet laqgħat tal-GĦE (waħda fl-Afrika, waħda fiċ-Ċina u waħda fl-Ewropa) biex isiru possibbli interazzjoni u tagħlim kondiviż fost il-membri tal-GĦE u uffiċjali mill-Afrika, iċ-Ċina, l-Unjoni u l-Istati Membri, kif ukoll biex tingħata gwida fl-implimentazzjoni ta' attivitajiet ta' sensibilizzazzjoni u riċerka.

                  1.1.3.   Riżultati
            Il-GĦE jsir il-pedament fundamentali għall-proċess ta' djalogu promoss minn din id-Deċiżjoni, filwaqt li jaqdi rwol kruċjali biex ilaqqa' flimkien esperti tal-kontroll tal-armi ta' kalibru żgħir mill-Afrika, iċ-Ċina u l-Ewropa, u b'hekk jgħin biex jitnaqqas id-distakk bejn il-komunitajiet tar-riċerka u dawk tal-politika u biex jiġi żgurat li r-riżultati tal-proġett jiġu trażmessi b'mod effettiv lill-gvernijiet fl-Afrika, iċ-Ċina, l-Ewropa u l-istituzzjonijiet tal-Unjoni.
            1.2.   Fażi 2: Komunikazzjoni ma' partijiet ikkonċernati governattivi fl-Afrika, iċ-Ċina u l-Unjoni dwar il-prevenzjoni tad-devjazzjoni u l-ġlieda kontra l-pussess, it-trasferiment u l-użu illegali ta' armi u munizzjon fl-Afrika
            1.2.1   Objettivi

                        (a)

                        it-tnaqqis fid-devjazzjoni ta' armi u munizzjon fil-kontinent Afrikan, biex b'hekk jitnaqqas it-theddid għas-sigurtà tal-bniedem u jingħata kontribut għal ambjent paċifiku u sigur għaċ-ċittadini Afrikani, u jitrawwem l-iżvilupp;

                        (b)

                        l-appoġġ lill-Istati Afrikani bl-implimentazzjoni tal-Pjan Direzzjonali Prinċipali ta' Passi Prattiċi tal-Unjoni Afrikana biex Jissikktu l-Pistoli fl-Afrika sas-Sena 2020 u l-istrateġiji rilevanti tal-Komunitajiet Ekonomiċi Reġjonali;

                        (c)

                        it-trawwim ta' sinerġiji mal-implimentazzjoni ta' inizjattivi internazzjonali u reġjonali rilevanti oħra, inkluż it-TKA, il-Programm ta' Azzjoni tan-NU dwar is-SALW u l-Protokoll tan-NU dwar l-Armi tan-Nar;

                        (d)

                        il-koordinazzjoni u s-sinerġija ma' inizjattivi rilevanti fl-Afrika appoġġati mill-Unjoni, inkluż il-proġetti tal-UE ta' kontroll tal-esportazzjoni ta' armi u ta' sensibilizzazzjoni dwar it-TKA appoġġati bid-Deċiżjonijiet tal-Kunsill (PESK) 2018/299 (1) u (PESK) 2018/101 (2) u l-proġett iTrace ta' Conflict Armament Research Ltd. (CAR), appoġġat bid-Deċiżjoni tal-Kunsill (PESK) 2017/2283 (3);

                        (e)

                        l-involviment mal-proċess ta' rieżami legali pluriennali li għaddej bħalissa fiċ-Ċina, li ser jirriżulta fl-adozzjoni ta' Liġi ġdida dwar il-Kontroll tal-Esportazzjoni;

                        (f)

                        l-appoġġ għall-ħidma ta' kontroll tal-armi ta' kalibru żgħir fil-livell komunitarju billi jintlaħqu n-nies fil-livell lokali u l-forniment ta' opportunitajiet biex jesprimu lilhom infushom u jiġu offruti modi biex titnaqqas it-tbatija umana kkawżata mill-armi u l-munizzjon illeċiti;

                        (g)

                        l-appoġġ ta' riċerka konġunta u analiżi orjentata lejn l-azzjoni minn esperti mill-Afrika, iċ-Ċina u l-Unjoni dwar il-problemi assoċjati mad-devjazzjoni u l-użu ħażin tal-armi u l-munizzjon fl-Afrika, b'rakkomandazzjonijiet għal azzjonijiet speċifiċi li jgħinu biex jiġi indirizzat u jitnaqqas it-theddid assoċjat mal-armi u l-munizzjon illeċiti. Dawn jistgħu jinkludu, iżda mhumiex limitati għal: il-kontroll tal-esportazzjoni; il-ħżin sikur u sigur ta' armi u munizzjon; il-qerda ta' armi u munizzjon żejda; l-immarkar, iż-żamma tar-rekords u t-traċċar, inkluż il-kooperazzjoni ma' missjonijiet tan-Nazzjonijiet Uniti li għandhom il-kompitu li jidentifikaw u jittraċċaw l-armi illeċiti; il-monitoraġġ u l-infurzar tal-embargi fuq l-armi; u l-iskambju ta' informazzjoni operazzjonali biex jiġu mxekkla n-netwerks tat-traffikar tal-armi.

                  1.2.2.   Attivitajiet
            L-attivitajiet li għandhom jiġu appoġġati fl-implimentazzjoni tal-kompiti msemmija fil-Fażi 2 ser jinkludu:

                        (a)

                        żewġ seminars (wieħed fl-Afrika u wieħed fiċ-Ċina) dwar “Il-promozzjoni tal-obbligu ta' rendikont u tar-responsabbiltà fir-rigward tal-kummerċ tal-armi u l-prevenzjoni tad-devjazzjoni ta' armi u munizzjon għal atturi mhux awtorizzati u destabbilizzanti fl-Afrika” li għandhom isiru taħt il-patroċinju tal-GĦE, li l-membri tiegħu ser jassistu lil Saferworld u ser jipparteċipaw ukoll fl-avvenimenti;

                        (b)

                        il-produzzjoni u t-tixrid ta' dokument informattiv dwar “Il-ġlieda kontra l-proliferazzjoni tal-armi u l-munizzjon illeċiti fl-Afrika: Rakkomandazzjonijiet lill-FOCAC”, qabel is-summit tal-FOCAC tal-2021);

                        (c)

                        il-produzzjoni u t-tixrid ta' dokument informattiv bl-Ingliż u biċ-Ċiniż dwar il-“Proliferazzjoni ta' armi u munizzjon illeċiti fl-Afrika: x'jistgħu jagħmlu l-istati fornituri biex itaffu r-riskju tad-devjazzjoni?”;

                        (d)

                        tliet żjarat ta' riċerka fuq il-post mill-GĦE ta' għaxart ijiem kull waħda fi tliet pajjiżi Afrikani magħżula biex jiġu indirizzati kwistjonijiet relatati mal-proliferazzjoni u ċ-ċirkolazzjoni mhux ikkontrollata ta' armi u munizzjon illeċiti (inkluż il-kumplessità tal-proċessi ta' devjazzjoni minn trasferimenti jew holdings awtorizzati; u fenomeni transkonfinali problematiċi, bħas-serq tal-ifrat, li jiġu inkoraġġuti mill-proliferazzjoni ta' armi u munizzjon illeċiti);

                        (e)

                        il-produzzjoni ta' tliet dokumenti ta' riċerka (biċ-Ċiniż, bl-Ingliż u bil-Franċiż) mill-GĦE dwar ir-riċerka fuq il-post, b'rakkomandazzjonijiet dwar azzjonijiet prattiċi meħtieġa biex jiġu indirizzati l-armi u l-munizzjon illeċiti, b'enfasi speċjali fuq ir-rwol tal-fornituri tal-armi fl-Afrika, fiċ-Ċina u fl-Unjoni biex jitnaqqas ir-riskju tad-devjazzjoni;

                        (f)

                        madwar 20 laqgħa bilaterali ma' uffiċjali mill-Afrika, miċ-Ċina u mill-Istati Membri biex jikkondividu u jikkomunikaw b'mod effettiv ir-rakkomandazzjonijiet tal-GĦE, jibnu l-għarfien u l-impetu politiku għal proġetti ta' kooperazzjoni fil-livell uffiċjali;

                        (g)

                        il-produzzjoni u d-disseminazzjoni ta' rapport wieħed ta' riċerka (biċ-Ċiniż, bl-Ingliż u bil-Franċiż) dwar il-proliferazzjoni ta' armi u munizzjon illeċiti fl-Afrika, li ser jivvaluta l-effettività tal-azzjonijiet attwali u ser jinkludi rakkomandazzjonijiet għal proġetti azzjonabbli li ser jgħinu biex jiġu indirizzati aħjar l-armi u l-munizzjon illeċiti, u b'hekk jitnaqqas l-impatt ta' ħsara tagħhom, u jingħata kontribut għal paċi u sigurtà nazzjonali, reġjonali u internazzjonali mtejba. Ir-rapport ser jinkludi enfasi speċjali fuq ir-rwol tal-fornituri tal-armi fl-Afrika, iċ-Ċina u l-Unjoni biex jitnaqqas ir-riskju tad-devjazzjoni ta' armi fl-Afrika;

                        (h)

                        l-organizzazzjoni ta' seminar tal-għeluq fiċ-Ċina biex jiġu kkomunikati r-rakkomandazzjonijiet mill-proċess ta' riċerka u djalogu u jintwerew il-benefiċċji ta' kooperazzjoni bejn l-Afrika, iċ-Ċina, l-Unjoni u l-Istati Membri u l-parteċipazzjoni f'attivitajiet konġunti, kif ukoll l-istabbiliment ta' proċessi biex isostnu d-djalogu fil-futur.

                  1.2.3.   Riżultati

                        —

                        Iż-żieda fil-kuxjenza, fl-għarfien u fil-fehim ta' 500 attur komunitarju tal-politika mill-Afrika, miċ-Ċina u mill-Unjoni, inkluż uffiċjali inkarigati mill-kontrolli tal-esportazzjoni ta' armi konvenzjonali, akkademiċi, parlamentari, organizzazzjonijiet nongovernattivi, rappreżentanti tal-industrija u ġurnalisti, dwar il-fatturi li jikkontribwixxu għad-disponibbiltà mifruxa ta' armi u munizzjon illeċiti fl-Afrika, il-kwistjonijiet u l-impatti ewlenin fil-kamp u r-rwol u r-responsabbiltà tal-istati fornituri tal-armi biex jitnaqqas ir-riskju ta' devjazzjoni meta jiġu ttrasferiti l-armi.

                        —

                        It-titjib fid-djalogu, l-interazzjoni u l-kooperazzjoni dwar il-prevenzjoni u l-ġlieda kontra d-devjazzjoni ta' armi u munizzjon fost 60 uffiċjal mill-Afrika, miċ-Ċina, mill-Ewropea u mill-Istati Membri, u atturi tas-soċjetà ċivili, inkluż permezz tal-identifikazzjoni ta' oqsma għal kooperazzjoni prattika bejn l-Afrika, iċ-Ċina u l-Unjoni, li ser jgħinu fit-tnaqqis tad-devjazzjoni ta' armi u munizzjon fl-Afrika.

                        —

                        It-tnaqqis fl-għadd ta' okkorrenzi u każijiet ta' armi u munizzjon li jiġu ddevjati għal atturi mhux awtorizzati u destabilizzanti l-Afrika.

                        —

                        L-appoġġ għall-implimentazzjoni tal-Pjan Direzzjonali Prinċipali ta' Passi Prattiċi tal-Unjoni Afrikana biex Jissikktu l-Pistoli fl-Afrika sas-Sena 2020 u l-Programm ta' Azzjoni tan-NU kontra SALW illeċiti.

                        —

                        Allinjament akbar ta' normi u regolamenti nazzjonali fl-Afrika u fiċ-Ċina ma' standards internazzjonali ta' kontroll tal-esportazzjoni tal-armi, bħat-TKA, bl-għan li jitnaqqas ir-riskju ta' devjazzjoni meta jsir kummerċ tal-armi.

                        —

                        Ir-ritorn tal-kontroll tal-armi fuq l-aġenda tal-FOCAC bħala punt ta' dħul vitali biex jissaħħu d-djalogu u l-kooperazzjoni bejn l-Afrika u ċ-Ċina dwar il-prevenzjoni tad-devjazzjoni ta' armi għal atturi mhux awtorizzati u destabbilizzanti fl-Afrika.

                        —

                        Il-produzzjoni ta' korp ta' analiżi bbażata fuq l-evidenza tal-problema tal-armi u l-munizzjon illeċiti fl-Afrika, abbażi ta' riċerka konġunta fil-kamp minn esperti mill-Afrika, miċ-Ċina u mill-Unjoni li ser jikkontribwixxi għal fehim sħiħ aħjar tad-devjazzjoni u t-trasferiment mill-ġdid ta' armi lil atturi mhux awtorizzati u destabbilizzanti fl-Afrika u jipprovdi bażi komuni aktar b'saħħitha għall-Afrika, iċ-Ċina u l-Unjoni biex jaħdmu flimkien b'mod aktar effettiv biex jindirizzaw il-problema.

                        —

                        L-identifikazzjoni ta' mezzi prattiċi biex jiġi indirizzat it-theddid assoċjat mal-proliferazzjoni ta' armi u munizzjon illeċiti u l-ħtieġa għal reazzjonijiet internazzjonali kollettivi u kooperattivi, f'konformità ma' impenji internazzjonali u reġjonali ewlenin u inizjattivi ta' politika, bħall-Programm ta' Azzjoni tan-NU kontra SALW illeċiti, l-Istrument Internazzjonali tat-Traċċar, l-Aġenda 2030 għall-Iżvilupp Sostenibbli, it-TKA, l-Istrateġija tal-Unjoni Afrikana dwar il-Kontroll tal-Proliferazzjoni Illeċita, iċ-Ċirkolazzjoni u t-Traffikar ta' Armi Ħfief u ta' Kalibru Żgħir, l-Aġenda Strateġika 2020 bejn l-UE u ċ-Ċina għall-Kooperazzjoni, l-Istrateġija tal-UE dwar iċ-Ċina, u l-Istrateġija tal-UE Kontra l-Armi tan-Nar, Armi Ħfief u ta' Kalibru Żgħir u l-Munizzjon tagħhom u l-Istrateġiji u l-Pjanijiet ta' Azzjoni rilevanti tal-komunitajiet ekonomiċi reġjonali.

                        —

                        Il-kapaċità msaħħa ta' awtoritajiet nazzjonali u organizzazzjonijiet reġjonali mill-Afrika biex jidentifikaw ħtiġijiet speċifiċi għall-assistenza teknika u l-identifikazzjoni ta' pjattaformi xierqa fid-djalogu tagħhom maċ-Ċina u l-UE biex ir-riżorsi jkunu diretti b'mod li jintlaħqu dawn il-ħtiġijiet.

                  2.   Parteċipanti u postijiet għal seminars/sessjonijiet ta' ħidma u avvenimenti tal-għeluq u tal-ftuħ
            Sakemm ma jiġix speċifikat mod ieħor fit-test ta' dan l-Anness, Saferworld ser tipproponi parteċipanti u postijiet potenzjali għal seminars u avvenimenti oħra li huma previsti fil-qafas tal-proġett, li mbagħad jiġu approvati mir-RGħ, f'konsultazzjoni mal-korpi kompetenti tal-Kunsill.
            3.   Ugwaljanza bejn is-sessi
            Saferworld ser tintegra l-ugwaljanza bejn is-sessi fi strateġiji u attivitajiet relatati mal-implimentazzjoni ta' dan il-proġett sabiex in-nisa u l-irġiel jinfluwenzaw il-proġett, jipparteċipaw fih u jibbenefikaw minnu b'mod ekwu. Sa fejn ikun possibbli, Saferworld ser tinkoraġġixxi lis-sħab fil-proġett biex jipproponu delegazzjonijiet imħalltin fil-ġeneru biex jipparteċipaw fl-attivitajiet tal-proġett u jiżguraw li l-impatt fuq l-ugwaljanza bejn is-sessi tal-armi u l-munizzjon illeċiti jiġi inkluż fis-seminars u ż-żjarat ta' studju kollha.
            4.   Sħab
            Huwa previst li s-sħab ewlenin tal-proġett ser ikunu l-Assoċjazzjoni taċ-Ċina għall-Kontroll tal-Armi u d-Diżarm u ċ-Ċentru għar-Riċerka u l-Informazzjoni dwar is-Sigurtà (il-Kenja).
            5.   Kumitat ta' Tmexxija
            Il-Kumitat ta' Tmexxija għal dan il-proġett ser ikun magħmul minn rappreżentant tar-RGħ, tal-Kummissjoni u ta' Saferworld. Il-Kumitat ta' Tmexxija ser jeżamina l-implimentazzjoni ta' din id-Deċiżjoni darba kull sitt xhur, inkluż permezz tal-użu ta' mezzi elettroniċi ta' komunikazzjoni.
            6.   Rappurtar
            Saferworld ser tipprovdi rapporti narrattivi kull sitt xhur biex teżamina l-progress lejn ir-riżultati tal-proġett. Saferworld ser tippreżenta wkoll rapporti narrattivi u finanzjarji annwali u rapport finali fi żmien sitt xhur minn tmiem il-perijodu ta' implimentazzjoni.
            7.   Viżibbiltà tal-Unjoni u disponibbiltà ta' materjal ta' assistenza
            Materjal prodott fil-kuntest tal-proġett u s-sit web apposta ser jiżguraw il-viżibbiltà tal-Unjoni, ibbażata b'mod partikolari fuq il-logo u t-tabella grafika tal-Manwal ta' Komunikazzjoni u Viżibbiltà għall-Azzjonijiet Esterni tal-Unjoni Ewropea. Id-delegazzjonijiet tal-Unjoni għandhom ikunu involuti f'avvenimenti f'pajjiżi terzi biex jissaħħu s-segwitu politiku u l-viżibbiltà.

               (1)  Deċiżjoni tal-Kunsill (PESK) 2018/299 tas-26 ta' Frar 2018 li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni u d-diżarm b'appoġġ għall-implimentazzjoni tal-Istrateġija tal-UE kontra l-proliferazzjoni ta' armi ta' qerda massiva (ĠU L 56, 28.2.2018, p. 46).

               (2)  Deċiżjoni tal-Kunsill (PESK) 2018/101 tat-22 ta' Jannar 2018 dwar il-promozzjoni ta' kontrolli effettivi fuq l-esportazzjoni tal-armi (ĠU L 17, 23.1.2018, p. 40).

               (3)  Deċiżjoni tal-Kunsill (PESK) 2017/2283 tal-11 ta' Diċembru 2017 b'appoġġ għal mekkaniżmu globali ta' rappurtar dwar armi ħfief u ta' kalibru żgħir illeċiti u armi konvenzjonali oħrajn u munizzjoni illeċiti biex jitnaqqas ir-riskju tal-kummerċ illeċitu tagħhom (“iTrace III”) (ĠU L 328, 12.12.2017, p. 20).


title: Deċiżjoni tal-Kunsill (PESK) 2019/1328 tat-18 ta' Frar 2019 dwar l-iffirmar u l-konklużjoni, tal-Ftehim bejn l-Unjoni Ewropea u r-Renju Ħaxemita tal-Ġordan li jistabbilixxi qafas għall-parteċipazzjoni tar-Renju Ħaxemita tal-Ġordan fl-operazzjonijiet tal-Unjoni Ewropea ta' maniġġar ta' kriżijiet

text:
                  7.8.2019

                  MT

                  Il-Ġurnal Uffiċjali tal-Unjoni Ewropea

                  L 207/1

         DEĊIŻJONI TAL-KUNSILL (PESK) 2019/1328
         tat-18 ta' Frar 2019
         dwar l-iffirmar u l-konklużjoni, tal-Ftehim bejn l-Unjoni Ewropea u r-Renju Ħaxemita tal-Ġordan li jistabbilixxi qafas għall-parteċipazzjoni tar-Renju Ħaxemita tal-Ġordan fl-operazzjonijiet tal-Unjoni Ewropea ta' maniġġar ta' kriżijiet
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-13 ta' Novembru 2017 il-Kunsill approva Deċiżjoni li tawtorizza l-ftuħ ta' negozjati għal ftehim mar-Renju Ħaxemita tal-Ġordan li jistabbilixxi qafas għall-parteċipazzjoni tiegħu fl-operazzjonijiet tal-Unjoni ta' maniġġar ta' kriżijiet, skont l-Artikolu 37 tat-Trattat dwar l-Unjoni Ewropea (TUE) u f'konformità mal-proċedura stabbilita fl-Artikolu 218 tat-Trattat dwar il-Funzjonament tal-Unjoni Ewropea (TFUE), fuq il-bażi tat-test tal-abbozz ta' Ftehim Qafas ta' Parteċipazzjoni approvat mill-Kunsill fit-23 ta' Frar 2004, li jrid jiġi aġġornat kif meħtieġ fid-dawl tal-bidliet sussegwenti li ntlaħaq qbil dwarhom.

                     (2)

                     Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà sussegwentement innegozjat il-Ftehim bejn l-Unjoni Ewropea u r-Renju Ħaxemita tal-Ġordan li jistabbilixxi qafas għall-parteċipazzjoni tiegħu fl-operazzjonijiet tal-Unjoni Ewropea għall-immaniġġjar ta' kriżijiet (“il-Ftehim”).

                     (3)

                     Il-Ftehim jenħtieġ li jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim bejn l-Unjoni Ewropea u r-Renju Ħaxemita tal-Ġordan li jistabbilixxi qafas għall-parteċipazzjoni tar-Renju Ħaxemita tal-Ġordan f'operazzjonijiet tal-Unjoni Ewropea ta' maniġġar ta' kriżijiet huwa b'dan approvat f'isem l-Unjoni.
            It-test tal-Ftehim huwa mehmuż ma' din id-Deċiżjoni.

            Artikolu 2
            Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim sabiex tintrabat l-Unjoni.

            Artikolu 3
            Il-President tal-Kunsill għandu, f'isem l-Unjoni, jagħti n-notifika prevista fl-Artikolu 17(1) tal-Ftehim (1).

            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-18 ta' Frar 2019.

                  Għall-Kunsill

                  Il-President

               F. MOGHERINI

            (1)  Id-data tad-dħul fis-seħħ tal-Ftehim ser tiġi pubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni (UE, Euratom) 2019/1410 tal-Parlament Ewropew tas-26 ta' Marzu 2019 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima III — Il-Kummissjoni u l-aġenziji eżekuttivi

text:
               27.9.2019

               MT

               Il-Ġurnal Uffiċjali tal-Unjoni Ewropea

               L 249/29

      DEĊIŻJONI (UE, Euratom) 2019/1410 TAL-PARLAMENT EWROPEW
      tas-26 ta' Marzu 2019
      dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima III — Il-Kummissjoni u l-aġenziji eżekuttivi
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2017 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2017 (COM(2018)521 – C8-0318/2018) (2),

                  —

                  wara li kkunsidra r-rapport tal-Kummissjoni dwar is-segwitu għall-kwittanza għas-sena finanzjarja 2016 (COM(2018)545),

                  —

                  wara li kkunsidra r-Rapport Annwali tal-2017 tal-Kummissjoni dwar il-Ġestjoni u l-Prestazzjoni tal-Baġit tal-UE (COM(2018)457),

                  —

                  wara li kkunsidra r-rapport annwali tal-Kummissjoni lill-awtorità ta' kwittanza dwar l-awditi interni mwettqa fl-2017 (COM(2018)661) u d-dokument ta' ħidma tas-servizzi tal-Kummissjoni li jakkumpanjah (SWD(2018)429),

                  —

                  wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2017, flimkien mar-risposti tal-istituzzjonijiet (3), u r-rapporti speċjali tal-Qorti tal-Awdituri,

                  —

                  wara li kkunsidra d-dikjarazzjoni ta' assigurazzjoni (4) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2017 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2017 (05824/2019 – C8-0053/2019),

                  —

                  wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (5), u b'mod partikolari l-Artikoli 62, 164, 165 u 166 tiegħu,

                  —

                  wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (6), u b'mod partikolari l-Artikoli 69, 260, 261 u 262 tiegħu,

                  —

                  wara li kkunsidra l-Artikolu 93 u l-Anness IV tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit kif ukoll l-opinjonijiet tal-kumitati interessati l-oħra (A8-0110/2019),

                  A.

                  billi, skont it-termini tal-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u tamministra l-programmi, u billi, b'applikazzjoni tal-Artikolu 317 tat-Trattat dwar il-Funzjonament tal-Unjoni Ewropea, din għandha timplimenta l-baġit f'kooperazzjoni mal-Istati Membri, taħt ir-responsabbiltà tagħha stess, b'konformità mal-prinċipji ta' ġestjoni finanzjarja tajba;

         1.

            Jagħti l-kwittanza lill-Kummissjoni għall-implimentazzjoni tal-baġit ġenerali tal-Unjoni Ewropea għas-sena finanzjarja 2017;

         2.

            Jippreżenta l-kummenti tiegħu fir-riżoluzzjoni li hija parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima III – Il-Kummissjoni u l-aġenziji eżekuttivi, kif ukoll fir-riżoluzzjoni tas-26 ta' Marzu 2019 dwar ir-rapporti speċjali tal-Qorti tal-Awdituri fil-kuntest tal-kwittanza lill-Kummissjoni għas-sena finanzjarja 2017 (7);

         3.

            Jagħti istruzzjonijiet lill-President tiegħu biex jgħaddi din id-deċiżjoni, flimkien mar-riżoluzzjoni li hija parti integrali minnha, lill-Kunsill, lill-Kummissjoni u lill-Qorti tal-Awdituri, kif ukoll lill-parlamenti nazzjonali u lill-istituzzjonijiet tal-awditjar nazzjonali u reġjonali tal-Istati Membri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Antonio TAJANI

               Is-Segretarju Ġenerali

            Klaus WELLE

         (1)  ĠU L 51, 28.2.2017, p. 1.

         (2)  ĠU C 348, 28.9.2018, p. 1.

         (3)  ĠU C 357, 4.10.2018, p. 1.

         (4)  ĠU C 357, 4.10.2018, p. 9.

         (5)  ĠU L 298, 26.10.2012, p. 1.

         (6)  ĠU L 193, 30.7.2018, p. 1.

         (7)  Testi adottati, P8_TA(2019)0243 (ara paġna 59 ta' dan il-Ġurnal Uffiċjali).


title: Deċiżjoni tal-Kunsill (PESK) 2019/1596 tas-26 ta' Settembru 2019 li temenda d-Deċiżjoni (PESK) 2017/2074 dwar miżuri restrittivi fid-dawl tas-sitwazzjoni fil-Venezwela

text:
                  27.9.2019

                  MT

                  Il-Ġurnal Uffiċjali tal-Unjoni Ewropea

                  L 248/74

         DEĊIŻJONI TAL-KUNSILL (PESK) 2019/1596
         tas-26 ta' Settembru 2019
         li temenda d-Deċiżjoni (PESK) 2017/2074 dwar miżuri restrittivi fid-dawl tas-sitwazzjoni fil-Venezwela
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-13 ta' Novembru 2017, il-Kunsill adotta d-Deċiżjoni (PESK) 2017/2074 (1) dwar miżuri restrittivi fid-dawl tas-sitwazzjoni fil-Venezwela.

                     (2)

                     Fis-16 ta' Lulju 2019, ir-Rappreżentant Għoli ħareġ dikjarazzjoni f'isem l-Unjoni li ddikjarat li l-kriżi politika u l-kollass ekonomiku fil-Venezwela kompla jkollhom impatt qawwi fuq il-popolazzjoni kif muri mill-erba' miljun persuna li ħarbu mill-Venezwela u li l-kriżi baqgħet ukoll sors kbir ta' instabbiltà għar-reġjun.

                     (3)

                     Id-Dikjarazzjoni ssottolinjat li r-rapport ippubblikat reċentement tal-Kummissarju Għoli tan-NU għad-Drittijiet tal-Bniedem (HCHR tan-NU) (“ir-rapport”) ikkonferma, b'mod ċar u dettaljat, il-grad u s-severità tal-ksur tad-drittijiet tal-bniedem, l-erożjoni tal-istat tad-dritt u ż-żarmar tal-istituzzjonijiet demokratiċi fil-Venezwela. Barra minn hekk, id-Dikjarazzjoni semmiet il-mewta traġika tal-Kaptan Acosta Arévalo waqt li kien fil-kustodja tal-forzi tas-sigurtà tal-Venezwela bħala eżempju perfett tad-deterjorazzjoni kontinwa tas-sitwazzjoni tad-drittijiet tal-bniedem.

                     (4)

                     L-Unjoni appoġġat bil-qawwa s-sejbiet tar-rapport u appellat lir-reġim għal waqfien immedjat tal-ksur mifrux tad-drittijiet tal-bniedem u biex jimpenja ruħu f'kooperazzjoni sħiħa mal-Uffiċċju tal-Kummissarju Għoli tan-Nazzjonijiet Uniti għad-Drittijiet tal-Bniedem u l-Proċeduri Speċjali kollha tan-NU biex tiġi żgurata l-implimentazzjoni tar-rakkomandazzjonijiet tar-rapport. L-Unjoni indikat ukoll li hija lesta li tibda l-ħidma lejn l-applikazzjoni ta' miżuri mmirati għal dawk il-membri tal-forzi tas-sigurtà involuti fit-tortura u ksur serju ieħor tad-drittijiet tal-bniedem.

                     (5)

                     Fid-dawl tas-sitwazzjoni gravi kontinwa fil-Venezwela, kif ġie rrappurtat ukoll mill-HCHR tan-NU, u tar-responsabbiltà għall-ksur serju tad-drittijiet tal-bniedem, inkluż tortura, imwettaq minn partijiet tal-forzi tas-sigurtà u tal-intelligence Venezweljani f'appoġġ għar-reġim, seba' persuni jenħtieġ li jiġu inklużi fil-lista ta' persuni fiżiċi u ġuridiċi, entitajiet u korpi soġġetti għall-miżuri restrittivi fl-Anness I għad-Deċiżjoni (PESK) 2017/2074.

                     (6)

                     Għalhekk jenħtieġ li l-Anness I għad-Deċiżjoni (PESK) 2017/2074 jiġi emendat skont dan,

               ADOTTA DIN ID-DEĊIŻJONI:

            Artikolu 1
            L-Anness I għad-Deċiżjoni (PESK) 2017/2074 huwa emendat kif jinsab fl-Anness għal din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, is-26 ta' Settembru 2019.

                  Għall-Kunsill

                  Il-President

               T. HARAKKA

            (1)  Id-Deċiżjoni tal-Kunsill (PESK) 2017/2074 tat-13 ta' Novembru 2017 dwar miżuri restrittivi fid-dawl tas-sitwazzjoni fil-Venezwela (ĠU L 295, 14.11.2017, p. 60).

            ANNESS
            Il-persuni li ġejjin għandhom jiżdiedu mal-lista ta' persuni fiżiċi u ġuridiċi, entitajiet u korpi li tinsab fl-Anness I għad-Deċiżjoni (PESK) 2017/2074:

                           Isem

                           Informazzjoni ta' identifikazzjoni

                           Raġuni

                           Data tal-elenkar

                           “19.

                           Nestor Blanco Hurtado

                           Data tat-twelid: 26 ta' Settembru 1982
                           Numru tal-ID: V-15222057
                           Sess: raġel

                           Maġġur fil-Gwardja Nazzjonali Bolivarjana (GNB), ħadem flimkien ma' uffiċjali fid-Direttorat Ġenerali tal-Kontrospjunaġġ Militari (Dirección General de Contrainteligencia Militar (DGCIM)) tal-inqas minn Diċembru 2017 'l hawn. Responsabbli għal ksur serju tad-drittijiet tal-bniedem, inkluż tortura, użu eċċessiv tal-forza u maltrattament ta' detenuti fil-faċilitajiet tad-DGCIM.

                           27.9.2019

                           20.

                           Rafael Ramon Blanco Marrero

                           Data tat-twelid: 28 ta' Frar 1968
                           Numru tal-ID: V-6250588
                           Sess: raġel

                           Viċi Direttur tad-Direttorat Ġenerali tal-Kontrospjunaġġ Militari (Dirección General de Contrainteligencia Militar (DGCIM)) tal-inqas minn Diċembru 2018 'l hawn u Ġeneral ta' Diviżjoni tal-Armata Nazzjonali Venewelana Bolivarjana mill-5 ta' Lulju 2019 'l hawn. Responsabbli għal ksur serju tad-drittijiet tal-bniedem, inkluż tortura, użu eċċessiv tal-forza u maltrattament ta' detenuti fil-faċilitajiet tad-DGCIM li twettqu minn uffiċjali tad-DGCIM taħt il-kmand tiegħu. Relatat mal-mewt tal-Kaptan Acosta.

                           27.9.2019

                           21.

                           Carlos Calderon

                           Sess: raġel

                           Uffiċjal għoli (imsejjaħ Kummissarju, Direttur u Direttur Ġenerali) fis-Servizz tal-Intelligence Nazzjonali Bolivarjan (SEBIN). Responsabbli għal ksur serju tad-drittijiet tal-bniedem, inkluż tortura, użu eċċessiv tal-forza u maltrattament ta' detenuti fil-faċilitajiet tas-SEBIN. B'mod partikolari, huwa pparteċipa u huwa responsabbli għal atti ta' tortura u trattament krudili, inuman u degradanti ta' detenuti f'El Helicoide, ħabs tas-SEBIN.

                           27.9.2019

                           22.

                           Alexis Enrique Escalona Marrero

                           Data tat-twelid: 12 ta' Ottubru 1962
                           Sess: raġel

                           Kap responsabbli għall-Uffiċċju Nazzjonali Kontra l-Kriminalità Organizzata u l-Finanzjament ta' Terroristi (ONDOFT). Kmandant Nazzjonali tal-Komando Nazzjonali ta' Kontra l-Estorsjoni u s-Sekwestru (Comando Nacional Antiextorsión y Secuestro (CONAS) bejn l-2014 u l-2017. Responsabbli għal ksur serju tad-drittijiet tal-bniedem, inkluż tortura, użu eċċessiv tal-forza u maltrattament ta' detenuti minn membri tal-CONAS taħt il-kmand tiegħu. Responsabbli wkoll għar-repressjoni tas-soċjetà ċivili minn membri tal-CONAS taħt il-kmand tiegħu.

                           27.9.2019

                           23.

                           Rafael Antonio Franco Quintero

                           Data tat-twelid: 14 ta' Ottubru 1973
                           Numru tal-ID: V-11311672
                           Sess: raġel

                           Uffiċjal fis-Servizz tal-Intelligence Nazzjonali Bolivarjan (SEBIN). Kap tal-Investigazzjonijiet tad-Direttorat Ġenerali tal-Kontrospjunaġġ Militari (Dirección General de Contrainteligencia Militar (DGCIM)) tal-inqas bejn l-2017 u Diċembru 2018. Responsabbli għal ksur serju tad-drittijiet tal-bniedem, inkluż tortura, użu eċċessiv tal-forza u maltrattament ta' detenuti fil-faċilitajiet tad-DGCIM minn membri tad-DGCIM taħt il-kmand tiegħu. Responsabbli wkoll għar-repressjoni tas-soċjetà ċivili u l-oppożizzjoni demokratika minn membri tad-DGCIM taħt il-kmand tiegħu. Relatat mal-mewt tal-Kaptan Acosta.

                           27.9.2019

                           24.

                           Alexander Enrique Granko Arteaga

                           Data tat-twelid: 25 ta' Marzu 1981
                           Numru tal-ID: V-14970215
                           Sess: raġel

                           Kap (Direttur) tad-Diviżjoni tal-Affarijiet Speċjali (DAE) tad-Direttorat Ġenerali tal-Kontrospjunaġġ Militari (Dirección General de Contrainteligencia Militar (DGCIM)). Responsabbli għal ksur serju tad-drittijiet tal-bniedem, inkluż tortura, użu eċċessiv tal-forza li kkaġuna mewt u dannu, u maltrattament ta' detenuti fil-faċilitajiet tad-DGCIM li twettqu minnu stess u minn uffiċjali taħt il-kmand tiegħu. Responsabbli wkoll għar-repressjoni tas-soċjetà ċivili minn membri tad-DGCIM taħt il-kmand tiegħu, u kien ukoll involut direttament f'din ir-repressjoni. Relatat mal-mewt tal-Kaptan Acosta.

                           27.9.2019

                           25.

                           Hannover Esteban Guerrero Mijares

                           Data tat-twelid: 14 ta' Jannar 1971
                           Sess: raġel

                           Kap tal-Investigazzjonijiet tad-Direttorat Ġenerali tal-Kontrospjunaġġ Militari (Dirección General de Contrainteligencia Militar (DGCIM)) tal-inqas bejn April 2019 u Awwissu 2019. Bħala Kap tal-Investigazzjonijiet huwa ssorvelja l-faċilità tad-DGCIM f'Boleita. Responsabbli għal ksur serju tad-drittijiet tal-bniedem, inkluż tortura, użu eċċessiv tal-forza u maltrattament ta' detenuti mwettqa minnu u minn membri taħt il-kmand tiegħu, b'mod partikolari f'Boleita. Relatat mal-mewt tal-Kaptan Acosta.

                           27.9.2019”.


title: Deċiżjoni (UE, Euratom) 2019/1417 tal-Parlament Ewropew tas-26 ta' Marzu 2019 dwar il-kwittanza għall-implimentazzjoni tal-baġit tal-Aġenzija Eżekuttiva għar-Riċerka (REA) għas-sena finanzjarja 2017

text:
               27.9.2019

               MT

               Il-Ġurnal Uffiċjali tal-Unjoni Ewropea

               L 249/93

      DEĊIŻJONI (UE, Euratom) 2019/1417 TAL-PARLAMENT EWROPEW
      tas-26 ta' Marzu 2019
      dwar il-kwittanza għall-implimentazzjoni tal-baġit tal-Aġenzija Eżekuttiva għar-Riċerka (REA) għas-sena finanzjarja 2017
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2017 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2017 (COM(2018) 521 – C8-0318/2018) (2),

                  —

                  wara li kkunsidra l-kontijiet annwali finali tal-Aġenzija Eżekuttiva għar-Riċerka għas-sena finanzjarja 2017 (3),

                  —

                  wara li kkunsidra r-rapport tal-Kummissjoni dwar is-segwitu għall-kwittanza għas-sena finanzjarja 2016 (COM(2018) 545) u d-dokument(i) ta' ħidma tas-servizzi tal-Kummissjoni li jakkumpanja(w)h,

                  —

                  wara li kkunsidra r-rapport annwali tal-Kummissjoni lill-awtorità ta' kwittanza dwar l-awditi interni mwettqa fl-2017 (COM(2018) 661) u d-dokument ta' ħidma tas-servizzi tal-Kummissjoni li jakkumpanjah (SWD(2018) 429),

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Eżekuttiva għar-Riċerka għas-sena finanzjarja 2017, flimkien mar-risposta tal-Aġenzija (4),

                  —

                  wara li kkunsidra d-dikjarazzjoni ta' assigurazzjoni (5) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2017 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-aġenziji eżekuttivi fir-rigward tal-implimentazzjoni tal-baġit għas-sena finanzjarja 2017 (05826/2019 – C8-0053/2019),

                  —

                  wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b'mod partikolari l-Artikoli 62, 164, 165 u 166 tiegħu,

                  —

                  wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (7), u b'mod partikolari l-Artikoli 69, 260, 261 u 262 tiegħu,

                  —

                  wara li kkunsidra r-Regolament tal-Kunsill (KE) Nru 58/2003 tad-19 ta' Diċembru 2002 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (8), u b'mod partikolari l-Artikolu 14(3) tiegħu,

                  —

                  wara li kkunsidra r-Regolament tal-Kummissjoni (KE) Nru 1653/2004 tal-21 ta' Settembru 2004 dwar regolament finanzjarju standard tal-aġenziji eżekuttivi skont ir-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (9), u b'mod partikolari l-Artikolu 66, l-ewwel u t-tieni subparagrafi, tiegħu,

                  —

                  wara li kkunsidra d-Deċiżjoni ta' Implimentazzjoni 2013/778/UE tal-Kummissjoni tat-13 ta' Diċembru 2013 li tistabbilixxi l-Aġenzija Eżekuttiva għar-Riċerka u li tirrevoka d-Deċiżjoni 2008/46/KE (10),

                  —

                  wara li kkunsidra l-Artikolu 93 u l-Anness IV tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit kif ukoll l-opinjonijiet tal-kumitati interessati l-oħra (A8-0110/2019),

                  A.

                  billi, skont it-termini tal-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u tamministra l-programmi, u billi, b'applikazzjoni tal-Artikolu 317 tat-Trattat dwar il-Funzjonament tal-Unjoni Ewropea, din għandha timplimenta l-baġit f'kooperazzjoni mal-Istati Membri, taħt ir-responsabbiltà tagħha stess, b'konformità mal-prinċipji ta' ġestjoni finanzjarja tajba;

         1.

            Jagħti l-kwittanza lid-Direttur tal-Aġenzija Eżekuttiva għar-Riċerka għall-implimentazzjoni tal-baġit tal-Aġenzija Eżekuttiva għas-sena finanzjarja 2017;

         2.

            Jippreżenta l-kummenti tiegħu fir-riżoluzzjoni li hija parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima III – Il-Kummissjoni u l-aġenziji eżekuttivi, kif ukoll fir-riżoluzzjoni tas-26 ta' Marzu 2019 dwar ir-rapporti speċjali tal-Qorti tal-Awdituri fil-kuntest tal-kwittanza lill-Kummissjoni għas-sena finanzjarja 2017 (11);

         3.

            Jagħti istruzzjonijiet lill-President tiegħu biex jgħaddi din id-deċiżjoni, id-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima III – Il-Kummissjoni u r-riżoluzzjoni li hija parti integrali minn dawn id-deċiżjonijiet, lid-Direttur tal-Aġenzija Eżekuttiva għar-Riċerka, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Antonio TAJANI

               Is-Segretarju Ġenerali

            Klaus WELLE

         (1)  ĠU L 51, 28.2.2017, p. 1.

         (2)  ĠU C 348, 28.9.2018, p. 1.

         (3)  ĠU C 413, 14.11.2018, p. 12.

         (4)  ĠU C 434, 30.11.2018, p. 16.

         (5)  ĠU C 434, 30.11.2018, p. 225.

         (6)  ĠU L 298, 26.10.2012, p. 1.

         (7)  ĠU L 193, 30.7.2018, p. 1.

         (8)  ĠU L 11, 16.1.2003, p. 1.

         (9)  ĠU L 297, 22.9.2004, p. 6.

         (10)  ĠU L 346, 20.12.2013, p. 54.

         (11)  Testi adottati, P8_TA(2019)0243 (ara paġna 59 ta' dan il-Ġurnal Uffiċjali).


title: Deċiżjoni (UE, Euratom) 2019/1418 tal-Parlament Ewropew tas-26 ta' Marzu 2019 dwar il-kwittanza għall-implimentazzjoni tal-baġit tal-Aġenzija Eżekuttiva għall-Innovazzjoni u n-Netwerks (INEA) għas-sena finanzjarja 2017

text:
               27.9.2019

               MT

               Il-Ġurnal Uffiċjali tal-Unjoni Ewropea

               L 249/95

      DEĊIŻJONI (UE, Euratom) 2019/1418 TAL-PARLAMENT EWROPEW
      tas-26 ta' Marzu 2019
      dwar il-kwittanza għall-implimentazzjoni tal-baġit tal-Aġenzija Eżekuttiva għall-Innovazzjoni u n-Netwerks (INEA) għas-sena finanzjarja 2017
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2017 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2017 (COM(2018) 521 – C8-0318/2018) (2),

                  —

                  wara li kkunsidra l-kontijiet annwali finali tal-Aġenzija Eżekuttiva għall-Innovazzjoni u n-Netwerks għas-sena finanzjarja 2017 (3),

                  —

                  wara li kkunsidra r-rapport tal-Kummissjoni dwar is-segwitu għall-kwittanza għas-sena finanzjarja 2016 (COM(2018) 545) u d-dokument(i) ta' ħidma tas-servizzi tal-Kummissjoni li jakkumpanja(w)h,

                  —

                  wara li kkunsidra r-rapport annwali tal-Kummissjoni lill-awtorità ta' kwittanza dwar l-awditi interni mwettqa fl-2017 (COM(2018) 661) u d-dokument ta' ħidma tas-servizzi tal-Kummissjoni li jakkumpanjah (SWD(2018) 429),

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Eżekuttiva għall-Innovazzjoni u n-Netwerks għas-sena finanzjarja 2017, flimkien mar-risposta tal-Aġenzija (4),

                  —

                  wara li kkunsidra d-dikjarazzjoni ta' assigurazzjoni (5) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2017 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-aġenziji eżekuttivi fir-rigward tal-implimentazzjoni tal-baġit għas-sena finanzjarja 2017 (05826/2019 – C8-0053/2019),

                  —

                  wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b'mod partikolari l-Artikoli 62, 164, 165 u 166 tiegħu,

                  —

                  wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (7), u b'mod partikolari l-Artikoli 69, 260, 261 u 262 tiegħu,

                  —

                  wara li kkunsidra r-Regolament tal-Kunsill (KE) Nru 58/2003 tad-19 ta' Diċembru 2002 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (8), u b'mod partikolari l-Artikolu 14(3) tiegħu,

                  —

                  wara li kkunsidra r-Regolament tal-Kummissjoni (KE) Nru 1653/2004 tal-21 ta' Settembru 2004 dwar regolament finanzjarju standard tal-aġenziji eżekuttivi skont ir-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (9), u b'mod partikolari l-Artikolu 66, l-ewwel u t-tieni subparagrafi, tiegħu,

                  —

                  wara li kkunsidra d-Deċiżjoni ta' Implimentazzjoni 2013/801/UE tal-Kummissjoni tat-23 ta' Diċembru 2013 li tistabbilixxi l-Aġenzija Eżekuttiva għall-Innovazzjoni u n-Netwerks u li tħassar id-Deċiżjoni 2007/60/KE kif emendata bid-Deċiżjoni 2008/593/KE (10),

                  —

                  wara li kkunsidra l-Artikolu 93 u l-Anness IV tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit kif ukoll l-opinjonijiet tal-kumitati interessati l-oħra (A8-0110/2019),

                  A.

                  billi, skont it-termini tal-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u tamministra l-programmi, u billi, b'applikazzjoni tal-Artikolu 317 tat-Trattat dwar il-Funzjonament tal-Unjoni Ewropea, din għandha timplimenta l-baġit f'kooperazzjoni mal-Istati Membri, taħt ir-responsabbiltà tagħha stess, b'konformità mal-prinċipji ta' ġestjoni finanzjarja tajba;

         1.

            Jagħti l-kwittanza lid-Direttur tal-Aġenzija Eżekuttiva għall-Innovazzjoni u n-Netwerks għall-implimentazzjoni tal-baġit tal-Aġenzija Eżekuttiva għas-sena finanzjarja 2017;

         2.

            Jippreżenta l-kummenti tiegħu fir-riżoluzzjoni li hija parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima III – Il-Kummissjoni u l-aġenziji eżekuttivi, kif ukoll fir-riżoluzzjoni tas-26 ta' Marzu 2019 dwar ir-rapporti speċjali tal-Qorti tal-Awdituri fil-kuntest tal-kwittanza lill-Kummissjoni għas-sena finanzjarja 2017 (11);

         3.

            Jagħti istruzzjonijiet lill-President tiegħu biex jgħaddi din id-deċiżjoni, id-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima III – Il-Kummissjoni u r-riżoluzzjoni li hija parti integrali minn dawn id-deċiżjonijiet, lid-Direttur tal-Aġenzija Eżekuttiva għall-Innovazzjoni u n-Netwerks, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Antonio TAJANI

               Is-Segretarju Ġenerali

            Klaus WELLE

         (1)  ĠU L 51, 28.2.2017, p. 1.

         (2)  ĠU C 348, 28.9.2018, p. 1.

         (3)  ĠU C 413, 14.11.2018, p. 11.

         (4)  ĠU C 434, 30.11.2018, p. 16.

         (5)  ĠU C 434, 30.11.2018, p. 221.

         (6)  ĠU L 298, 26.10.2012, p. 1.

         (7)  ĠU L 193, 30.7.2018, p. 1.

         (8)  ĠU L 11, 16.1.2003, p. 1.

         (9)  ĠU L 297, 22.9.2004, p. 6.

         (10)  ĠU L 352, 24.12.2013, p. 65.

         (11)  Testi adottati, P8_TA(2019)0243 (ara paġna 59 ta' dan il-Ġurnal Uffiċjali).